Adarretatik musika jaialdia Zarauzko Modelo aretoan bihartik aurrera - Noticias de Gipuzkoa\nThe Cherry Boppers, Martín de Marte, Irregular Roots eta Amaia Zubiriak osatzen dute laugarren edizioko kartela\nharri fernández 14.07.2021 | 00:57\nAdarretatik jaialdia Modelon ospatuko da aurten.\nAdarretatik musika jaialdiak laugarren edizioari emango dio hasiera bihar Zarautzen zenbait berritasunekin. Horien artean nagusiena, jaialdiaren kokapena izango da: aurten Modelo zineman eskainiko baita igandera arte luzatuko den programa. Azalpen guztiak Mikel Unzurrunzaga, Makala, jaialdiaren antolatzaileak eman ditu.\nCovid-19aren pandemiaren ondorioz eratorritako egoera honetan, antolatzaileek ez dute apropos ikusi, oraindik, aire librean kontzerturik eskaintzea. Horregatik, esku artean zituzten aukera guztien artean Modelorena gailendu zen bere egokitasunarengatik. Gaitzaren aurkako neurriak direla eta, aretoko eserlekuak, noski, mugatuak izango dira. Zehazki, 115 ikusle bertaratu ahal izango dira, edukieraren erdia. Beste aukera batzuk ere bazeuden, Lizardi pabiloia, esate baterako, edota iaz jaialdirako erabili zuten kiroldegia bera. Baina, bi aukera horiek ez zituzten apropos ikusi musika jaialdi baterako, oso akustika zaila dutelakoan. Horregatik, Zarauzko erdigunean dagoen eta akustika hobea duen kokaleku baten alde egin zuten, Modeloren alde.\nArtista gonbidatuak, Adarretatik jaialdian\nAdarretatik jaialdiak bere betiko ildoari jarraituko dio laugarren edizio honetan, hau da, munduko musikak –jazza, soula, funka, esaterako– euskal musikarekin uztartzea. Aurtengo beste berritasun bat ere komentatu du Makalak, izan ere, kanpotik etorritako taldeek Zarautz bertako musikariak izango baitituzte gonbidatu.\nBihar, funk, soul eta jazz estiloetan iaioa den Bilboko The Cherry Boppers zortzikoteak emango dio hasiera jaialdiko programari. The Cherry Boppers taldeak hamabost urte daramatza errepidean. Epe horretan dozena erdi bat disko kaleratu ditu eta nazioartean ere jardundakoak dira. Are gehiago, Donostiako Jazzaldian ere jo dute, Sly & the Family Stone talde estatubatuar talde klasikoaren atariko bezala: "Ibilbide oparo eta sendoa dute". Lidia Insausti izango da Bilbokoen gonbidatua Modelo aretoan. Insausti, Makala bera bezalaxe, Arima Soul laukoteko kide da, konkretuki abeslaria. Lauzpabost kantu abestuko ditu kontzertuaren amaieran.\n"Ostiralean Zarauzko talde emergente bat programatu dugu", azaldu du antolatzaileak. Martín de Marte taldeaz ari da, Martin Muruak, Ion Ferrerak, Xabier Aramendik eta Nikolas Eizagirrek osatzen duten pop-rock taldeaz. "Esango nuke gaur egun Zarautzen daukagun talderik interesgarriena dela –dio ezbairik gabe Makalak–. Eta ez da soilik nire iritzi pertsonala, Kutxa Kultur Musika programan hautatuak izan baitira eta VillaSoundBilbao lehiaketan ere saritu egin dituzte".\nLarunbatean Zaragozatik etorritako Irregular Roots laukoteak joko du. Iaz Adarretatik jaialdian hondartzan jotzekoak ziren, baina pandemiak urtebetez atzeratu du haien bisita. 2010ean sortutako reggae taldea da, eta hamarkada bateko ibilbidearen ondoren, aurten, Estatu mailako reggae talde onenaren saria jaso dute. Irregular Rootsek ere izango du gonbidatu berezi bat euren kontzertuan: King Konsul reggae abeslari euskalduna.\nIgandean amaituko da jaialdia eta egun horretan euskal kantagintzaren adierazle nagusienetako batek hartuko du mikrofonoa: Amaia Zubiriak –orain dela gutxi, hain zuzen ere, bere ibilbidearen aitortzako Adarra Saria jaso berri duena–. "Emakumezko ahots ederrenetarikoa da Zubiriarena", dio Makalak. Artista donostiarrarekin batera, Karlos Gimenez, Gonzalo Tejada eta Luis Camino arituko dira.\nMartín de Marte\nCierran el Pentágono por un tiroteo en un su estación de metro


Kirola nagusi Irurako San Migel jaietan . diariovasco.com\nKirola nagusi Irurako San Migel jaietan\nGogoz saiatu ziren txikienak motoekin.\nGoizean haur, gazte eta helduek Katategi industrialdean antolatu zen patin lasterketan parte hartu zuten\nJaien lehen asteburuko azken egunean kirola izan zen nagusi Iruran. Goizean haur, gazte eta helduek Katategi industrialdean antolatu zen patin lasterketan parte hartu zuten, guztira 70etik gora patinatzaile elkartu ziren Arrastaka patinatzaile taldeak antolatutako proban. Sei urtetik gorakoei zuzendutako proban, Cindy Santiago izan zen patinatzaile helduena, 70 urterekin.\nLehenengo 18 urtetik gorako patinatzaileen lasterketa izan zen, industrialdean antolatutako ibilbideari lau itzuli eman zizkiotenak zor-tzi kilometro osatuz. Jarraian sei eta bederatzi urte bitartekoen lasterketa eta 10 eta 15 urte bitartekoena jokatu ziren. Amaieran, helduen mailan lehen hiru sailkatuek, gizonezko zein emakumezkoek, saria jaso zuten. Haur eta gazteentzako gozokiak banatu ziren eta produktu ezberdinen zozketa egin zen. Helduetan emakumezkoetan Lourdes Amonarriz izan zen irabazlea eta Raquel Estivaliz eta Izaro Mujika berdinduak geratu ziren bigarren postuan; gizonen mailan, Unai Pereda izan zen garaile, bigarren Josu Aldaz eta hirugarren Peio Aramendia. Helduen mailan parte hartu zuten herritar bakarrak Josune eta Izaro izan ziren.\nGazteen mailan, Manex Civico izan zen irabazlea, Julen Urkizar bigarren eta Ximon Villacobos hirugarren, eta nesken mailan, Laura Garciak irabazi zuen, Marta García bigarren eta Amale Tejeria hirugarren. Azkenik, sei eta bederatzi urte artekoetan Mikel Aldaz izan zen garaile, Aitor Aristi bigarren eta Unai Berzal hirugarren, eta nesken mailan, Naroa Nietok irabazi zuen, Olaia Arsuaga bigarren eta Nadia Magaldo hirugarren. Era berean, bi eta bost urte artekoentzako Molto Grand Prix lasterketa antolatu zen frontoi ondoan, haur ugariren parte har-tzearekin eta guztiek eraman zuten saria etxera. Segidan, goizari amaiera emateko apar festa egin zen frontoi ondoan. Haurrek ederki pasa zuten, aparrean elkarrekin jolastuz.\nArratsaldean, herri kirol saioa izan zen Jesus Mujika, Xabier Zaldua, Ugaitz Mugerza eta Jokin Alkizalete aizkolariekin eta Inaxio Perurena harri-jasotzailearekin. Ondoren, 'Ongi etorri findemundo' kale-an-tzerkia aurkeztu zuen Trapu Zaharra antzerki taldeak San Migel plazan eta jarraian sagardo dastaketa egin zen.


About: dbpedia-eu:Donostia_(boua) Goto Sponge NotDistinct Permalink\nDonostia Euskadiko guda-ontzi laguntzarako ontziteriaren boua zen. 1936ko abenduan bere eskifaia matxinatu eta ofizialak harrapatu ondoren, Bilbora Virgen del Carmen bou frankista heldu zen. Brankan Gipuzkoak zuen 76,2 mm eta popan ekarri zuen 47 mm kanoiak jarri zizkioten. Gainera metrailadore bi eta sei oldar alemaniarrak zituen. Segidan, Virgen del Carmen bouari Donostia birbatailatu zioten. Itsasontziak 36,8 metroko luzera eta 7,11 metroko zabalera zuen eta 10 korapiloko abiadura ere har zezakeen.\nDonostia Euskadiko guda-ontzi laguntzarako ontziteriaren boua zen. 1936ko abenduan bere eskifaia matxinatu eta ofizialak harrapatu ondoren, Bilbora Virgen del Carmen bou frankista heldu zen. Brankan Gipuzkoak zuen 76,2 mm eta popan ekarri zuen 47 mm kanoiak jarri zizkioten. Gainera metrailadore bi eta sei oldar alemaniarrak zituen. Segidan, Virgen del Carmen bouari Donostia birbatailatu zioten. Itsasontziak 36,8 metroko luzera eta 7,11 metroko zabalera zuen eta 10 korapiloko abiadura ere har zezakeen. Donosti bouak Euskadiko guda-ontzi laguntzarako ontziterian zela kapitain bakarra izan zuen:Francisco Elortegi (1936ko abendutik-1937ko azarora) 1937 urteko martxoaren 5ean, Matxitxakoko itsas batailan hartu zuen parte: Galdames merkataritza-ontzia Canariasen eskuetan geratu zenean, Donostia itsas zabalera sartu zen ihes egiteko, gerora Arcachonen atrakatzeko. Euskadiko guda-ontzi laguntzarako ontziteriaren zerbitzuan izan ondoren, Frantzian bilatu zuen babesa. 1937ko azaroan boua Errepublikako guda-ontziteriaren eskuetan bukatu arte.\nBrankan 76,2 mm kanoia eta popan 47 mm kanoia


Mondragon Unibertsitatearen eta Gipuzkoako Bazkundearen MBA Executive masterrak 10 urte bete ditu - Gipuzkoako bazkundea\nMondragon Unibertsitatearen eta Gipuzkoako Bazkundearen MBA Executive masterrak 10 urte bete ditu\nMondragon Unibertsitateak eta Gipuzkoako Bazkundeak elkarlanean eskaintzen duten MBA Executive masterrak X. urteurrena bete du aurten. Ikastaroa 2009tik da abian Donostian. Urteotan, 200 lagunek egin dute master hori, euren gaitasun profesionalak hobetzeko eta enpresen erronka berriei erantzuteko asmoz. 10 urteko ibilbidea ospatzeko, ekitaldia antolatu dute datorren irailaren 19rako, Donostiako Monte Igeldo hotelean. Hitzordua 17:30ean da eta aurreikusitako ekintzarik nabarmenena Alex Roviraren Tu Brújula Interior: Sentido, Transformación y Realización (Zure barneko iparrorratza: Zentzua, Eraldaketa eta Errealizazioa) hitzaldia izango da. Rovira nazioartean dabil hizlari-lanetan eta, gainera, ekonomialaria eta idazlea da. Azken liburua plazaratu berri du: Amor (Maitasuna). Aditua da psikologia erabiltzen eraldaketa profesionala eta pertsonala sustatzeko.\nAlex Rovira (Bartzelona, 1969ko martxoaren 1a) enpresaburua, idazlea, ekonomialaria, nazioarteko hizlaria eta aholkularia da. Bere liburuen zortzi milioi ale inguru saldu ditu guztira, batzuk salmentetan lehenak izan dira Espainian eta katalanez, gaztelaniaz zein beste hizkuntza batzuetan argitaratu dira. \nLa buena suerte (Zorte ona) lanarekin lortu du oihartzunik handiena nazioartean. 42 hizkuntzatan argitaratu da, hiru milioi ale baino gehiago saldu zituen bi urtean eta urteko libururik onenaren saria eskuratu zuen Japonian 2004an, kritikariak, irakurleak eta argitaletxeetako profesionalak bat etorrita.


Laguntzaren kalitatea eta segurtasuna hobetzeko Bottom-Up proiektuak | OSI EZKERRALDEA ENKARTERRI CRUCES\nInicio Nabarmena Laguntzaren kalitatea eta segurtasuna hobetzeko Bottom-Up proiektuak\nLaguntzaren kalitatea eta segurtasuna hobetzeko Bottom-Up proiektuak\nOsasun Sailaren Bottom-Up proiektuak pazienteei ematen zaien laguntza hobetu ahal izateko esperientziak garatzeko sortu ziren, horrelakoak Osakidetzako osasun-erakunde guztietan jardunbide egoki gisa ezar zitezen.\nBerritzea pertsona eta lantalde guztien kontua dela sinetsita, berrikuntza aurrerantzean ere ezartzeko erronka handia du erakundeak, eta guztion parte-hartzea eta ekarpena erraztu behar ditu diziplina anitzeko ikuspegiarekin, lanbide guztietako kolektiboei zabalik egon dadin.\nBerrikuntza-batzordeak zortzi proiektu aztertu eta igorri ditu Osasun Sailaren Lurralde Ordezkaritzara, eta aurkeztutako proiektu guztiak onartu ditu horrek. Honako hauek dira otsailetik gure ESIan abian dauden zortzi proiektuak:\nTratamendu antikoagulatzailea ESIan. Proiektu horretan ESIko hainbat zerbitzuk eta unitatek parte hartzen dute: Neurologia, Larrialdiak, Hematologia, Lehen Mailako Arreta, Etxeko Ospitalizazioa, BioCruces, Berrikuntza eta Kalitate Unitatea eta Integrazio Asistentzialeko Zuzendaritza.\nLangileek Lehen Mailako Arretan, Hematologia eta Larrialdietan zein Hematologian indarrean diren antikoagulazio-protokoloak zer mailatan ezagutzen dituzten jakitea eta hobetzen saiatzea da helburu nagusia. Gainera, proiektu horren bidez esku hartzen duten zerbitzuen/arloen arteko komunikazioa hobetzea ere bilatzen du proiektuak. Hala bada, hainbat bide finkatzen ditu pazienteen erabilera optimizatzeko, ardura duten sendagileei erabakiak hartzen laguntzeko eta lehen mailako arretaren eta ospitaleko arretaren arteko integrazioa errazteko. Horrez gain, hobetu beharreko arloak antzemateko eta neurri egokiak hartzeko bideak ere ezartzen ditu, ESIan antikoagulatzaileen erabilera egokia sistematizatuz pazientearen segurtasuna hobetzearren.\nEsku hartzeko programa baten eragina ebaluatzea Gurutzetako Unibertsitate Ospitalean KARBAPENEMEN erabilera gutxiagotzeko. ESIko hainbat zerbitzuk eta unitatek parte hartzen dute proiektuan: Gaixotasun Infekzioetako Unitatea, Zainketa Intentsiboetako Unitatea, Anestesia eta Bizkortzea, Hematologia, Etxeko Ospitalizazioa, Pediatria, Farmazia, Mikrobiologia, Prebentzioko Medikuntza, Zuzendaritza Ekonomikoa eta Kalitate Unitatea.\nKarbapenema (imipenema, meropenema eta ertapenema) bidezko tratamenduaren iraupenean esku hartzeak zer eragin duen aztertzea da proiektuaren helburua, horrelakoak aginduta dituzten pazienteengan.\nMedikazioa bateratzea farmazia komunitarioarekin elkarlanean: proiektu pilotua Ortuellako LMAUn. Ortuellako LMAUk, Bizkaiko Farmazialarien Elkargo Ofizialak eta OSAREANek (Osasun Aholkua) parte hartzen dute proiektu honetan.\nTrantsizio asistentzialen ondoriozko medikazio-erroreak murriztea du helburutzat proiektu horrek; medikazioa bateratzen du, horretarako, Ortuellako farmazia komunitarioen eta Ortuellako LMAUko osasun-arloko profesionalen artean koordinaturik.\nOspitalea utzi baino lehen, argitu zalantza guztiak (Zalantzarik ez). Berrikuntza Unitateak eta Digestio eta Neurokirurgiako zerbitzuek parte hartzen dute proiektuan. Proiektuaren bitartez altaren osteko komunikazio-eredu bat diseinatu eta ezartzea proposatzen da (jarraibideak, estiloa, errituak zein euskarri-agiriak barnean hartuta), pazienteak eta profesionalak altaren momentuan aktibatzen laguntzeko, era horretan pazienteek eta laguntzaileek hobeto uler dezaten, eta, bide batez, laguntzaren jarraitutasuna hobetuz.\nHospital Acquired Conditions (HAC) aztertzea ospitaleko egonaldian prebenitzekoak diren kalteak kontrolatzeko tresna gisa. Artxibo eta Dokumentazio Klinikoko Zerbitzuak eta Kalitate Unitateak parte hartzen dute proiektuan.\nProiektuaren helburua da HAC deritzonen ezaugarriak ezagutzea (Hospital Acquired Condition – pazienteek ospitalean sartu aurretik ez zituzten baina egonaldian zehar garatu dituzten gaixotasunak, beren segurtasunean eragiten dutenak eta, egungo ebidentzia oinarri hartuta, neurri handi batean prebenitu daitezkeenak), Gurutzetako Unibertsitate Ospitalean HACak gutxiagotzeko programa bat ezartzeko baliagarriak diren aztertzeko.\nPazientearen segurtasuna farmakoak eman bitartean: etenaldirik ez medikazio-txandan. Barne-medikuntzako zerbitzuak parte hartzen du proiektuan. Erizaintzako langileak medikazioa prestatu eta ematen duten bitartean etenaldiak saihesteko protokoloa ezartzea da proiektuaren helburua; izan ere, ikerketa batzuen arabera, erizaina zeregin horietan ari denean eteten duten bakoitzean, % 13 handitzen da akatsak egiteko arriskua.\nOsasuneko Lehen Mailako Arretan II motako diabetes mellitusaren (DM2) lehen mailako prebentzioko zainketa klinikoak optimizatzea (PREDIAPS). Honako hauek parte hartzen dute proiektuan: Bizkaiko Lehen Mailako Arretako Ikerketa Unitatea, Endokrinologia Zerbitzua, ESIko Berrikuntza Unitatea, Zallako Osasun Zentroa, Sodupeko Osasun Zentroa eta Castañoseko Osasun Zentroa.\nLehen Mailako Arretako zentroen eguneroko laguntza-jardunean DM2ren lehen mailako prebentzioa optimizatzea du helburutzat, eta gaur egun gomendatutako esku-hartze klinikoa modu egingarri eta jasangarri batez integratzen du horretarako: arrisku-baheketa, ohituren gaineko esku-hartzea eta jarraipena.\nTratamendu kronikoa 75 urtetik gorako paziente polimedikatuengan berrikusteko proiektua: proiektu pilotua Zallako LMAUn. Proiektuan Zallako LMAUk parte hartzen du, eta pazientearen segurtasuna hobetzea du helburutzat; hala bada, bost sendagai edo gehiago dituzten 75 urtetik gorako pazienteengan medikazio kronikoaren aldizkako berrikuspen egituratua egiteko proiektua abian jarri du horretarako, segurtasun-arazoak eman litzaketen sendagaiak edo sendagai taldeak antzeman ahal izateko.\nNoticia anteriorMerkataritza osasungarria\nNoticia siguienteKabiezeseko anbulatorioko Kalitateko Taldeari elkarrizketa


Denborazko erakusketak - Ezagutu ezazu - Euskal Herria Museoa - Museoak - Euskara, Kultura eta Kirol Saila - Bizkaia.Eus\nAldi baterako erakusketei dagokienez, museoak ahalegina egin du leku ezagatik erakusketa iraunkorrean nahikoa garatzen ez diren gaiak aurkezteko, esate baterako, erakusketa etnografikoak eta historikoak. Horrelakoak urtean behin egiten dira, gehienetan udan.\nIldo horrekin batera, museoak ez du funtzio hezitzaile eta zabaltzailea alde batera uzten, ezta egunerokotasunarekin duen konpromisoa ere. Alde horretatik, ibilbide luzeko artista plastikoen eta hasiberrien erakusketak egiten dira, eta hainbat teknika erakusten dira, esaterako, grabatuak, marrazkiak eta argazkiak.\nLantzean behin, beste organismo eta elkarte batzuekin batera egiten da lan, eta euren lana erakusten dute. Horrela, herriko elkarteak indartzen dira.


Libruak Archives - 27zapata | 27zapata\nPosted in Libruak, literatura, Sailkatu gabea\nLagun batek eskatu omen zion liburu bat alaia euskaraz deprimituta dagoen bati oparitzeko. Ez. Erantzun nion lagunari. Ez nuen horrelako libururik ezagutzen. Seguruena egon ere ez dagoelako. Ondorioz, erraza da pentsatzea horixe dela gure letrek bizi duten beste drama humanitario bat. Umorearenean errefuxiatu ezina. Egoera deprimente bati irriz erantzuteko gaitasun nuloa. Euskaraz. Dena da serio, dena da lodi, dena literaturegi. Egokia...\nPosted in Hezkuntza, Libruak, literatura\nMetro gutxi batzuk irabaztearren hil ziren milioika lagun 14ko Gerla handian. Euskaraz baizik etzekiten haiek, Morts pour la patrie. Gerra astebetean irabaziko zutelakoan abiatu ziren Ipar Euskal Herritik. Paseatzera kasik. Baina ez zuten aurkitu euria hasieran, lainoa gero, eta bukaeran lokatza eta izotza baino, lau urte iraun zuen gerran. Sei mila euskaldun ez ziren etxera inoiz itzuliko. Sei mila. Orduko su zelaietara eraman ...\nNafarroako Golgota, injustiziak jota\nMontoiaren liburu batekin maitemindu nintzen literaturaz. Ordu arte ez nuen ezer leitzen, ez neure gustura behintzat, eskolan derrigortutako liburuak ez baziren. 16-17 urte izango nituen. Zarauzko liburutegira joan eta apalategietan begira egon ondoan, Non dago Stalin? liburua aukeratu nuen. Xabier Montoiarena. Ez dakit liburuaren azalak erakarri ninduen edo izenburuak, baina liburu hura irakurtzen hastean sentitu nituen lehen ...\nEta galtzaile izan ez bagina?\nEspainiako Gerra Zibila irabazi zutenek irabazi zuten eta gaur herri hau den bezalakoa da gerra hartan galtzaile izan ginelako. Borroka galduetatik gatoz. Bai. Liburu hau irakurtzen ari nintzela eta anarkista italiar-frantses honen idatziak irakurtzen ari nintzela etengabean etorri zait gogora zer izango zen, zer izango ginen gu gaur eta hemen, gerra hartan beste askatasun batek irabazi izan balu. Kontakizun beroa, sua, ...\nHitz gutxi eta berak onak. Hala saiatuko naiz egiten; gehiegizko ur jarioa urbitsetan baitoa. Larunbat honetan izan zen: AHTren aurkako manifestaziora joan ginen. Jende gehiena gaztea, borroka galduetatik gatozen seinale, eta baikortasun gutxi giroan, umorez eta kolorez jantzitako manifestaldia izan arren. Gaztelu plazara bidean hainbat lagun ari ziren zenbait aldizkari eta informazio orri banatzen eta saltzen. Prezio merkean ...\nZarautzen e bazazkau, baboarrayua!\nOrain urte pare bat-edo argitaratu zuten Zarautz hizketan liburua. Alde batetik, Zarauzko euskararen ezaugarriak biltzen ditu liburuak eta ondorio bat ateratzen: Zarauzko euskara erdialdeko euskalkia da, sartaldekoa. Beste alde batetik, zenbait herritarren hitzezko testigantza jasotzen da idatziz eta DVD batean, lexikoari eskainitako atal berezi eta guzti. Hemen ere ikus-entzungai dituzue. Horixe da batez ere niri gehien gustatu zaidana, ...


Euskal Herria Bildu - Adegiren ase-ezintasuna eta zaharren egoitzen auzian Gipuzkoako Diputazioaren aurka jarritako salaketan EAJ-k patronalari emandako babesa salatu ditu EH Bilduk\nAdegiren ase-ezintasuna eta zaharren egoitzen auzian Gipuzkoako Diputazioaren aurka jarritako salaketan EAJ-k patronalari emandako babesa salatu ditu EH Bilduk\nEra horretara, sektoreko sindikatuen eta patronalaren arteko negoziazioetan zegoen blokeo egoera konpontzeko urratsa eman zuen Diputazioak. Adegi eta Lares patronalak eta ordezkaritza soziala urritik ari dira negoziatzen, akordietara iritsi ezinik, eta hainbat greba ere egin dira. Mobilizazio gehiago ere iragarri dituzte.\nBlokeo egoera gainditu ezean eta akordiorik lortu ezean, ezin izango da herrialdeko hitzarmenik sinatu eta, ondorioz, sektore honetan estatuan dagoen erregulazioa jarriko da indarrean. Horrek eragin zuzena eta kaltegarria izango luke langileen lan-baldintzetan eta eskaintzen den zerbitzuaren kalitatean.\nForu Erakundeak gure herrialdean eskaintzen diren plazen %87 finantzatzen du, eta 4.800 langileen soldatak ere berak ordaintzen ditu. Horrenbestez, kontzertatutako plaza publikoetan eskaintzen den zerbitzuaren kalitatea bermatzearen azken erantzulea da Diputazioa; era berean, zentro horietan lan egiten duten pertsonen lan-eskubideak bermatuak daudela ziurtatu behar du, herritarrei eskaintzen zaien zerbitzuan eragin zuzena dutelako langileen baldintzek.\nHorregatik guztiagatik, eta bi aldeek Administrazioa interpelatu ondoren, Foru Gobernuak proposamena egin zien patronalari eta sindikatuei, blokeo egoera gainditzeko helburuarekin.\nBaina Foru Gobernuak agertutako erantzukizunari eta konpromisoari salaketa batekin erantzun dio Adegik. Gainera, 187.000 euroko kalte-ordaina eskatzen dio.\nEgoera honen aurrean, zera nahi dugu:\n* Zaharren egoitzetako eta Eguneko Zentroetako 4.800 langileei: ez zaudete bakarrik. Lan baldintza duinekin aritzeko eta zuen eskubideak ez murrizteko herrialdeko hitzarmena eskuratzeko egiten ari zareten borrokarekin bat egiten du EH Bilduk. Espainiako lan erreformaren aurka izango gara beti. Ez gara makurtuko patronalaren aurrean.\n* Gipuzkoako Foru Aldundiari: herri honetako langile klasearen bizkarrak zaintzen jarrai dezala, batez ere jokoan dagoena zerbitzu publikoen kalitatea eta zerbitzu publikoetako langileen eta erabiltzaileen duintasuna denean.\n* Adegiri: kendu dezala Diputazioaren aurka jarri duen salaketa, negoziatzera eser dadila eta Gipuzkoako langileen bizitza kaskartzen duen Espainiako lan erreforma indarrean jartzeari uko egin diezaiola. Patronala ase-ezina da. Zaharren egoitzetako langileen gero eta diru gehiagorekin geratu nahi du, baina orain, foru altxortegitik ere beste zatitxo bat atera nahi du, Diputazioak kalte-ordaina ematea eskatu duelako. Iraingarria da hori gure herrialdeko zerbitzu publikoen erabiltzaileentzat, 187.000 euro kendu nahi dizkietelako.\n* EAJri: patronalaren interesen zerbitzura aritzeari utz diezaiola eta Gipuzkoako herritarren interesak defendi ditzala. Izan ere, Diputazioaren aurka Adegik jarritako salaketaren edukietan agerian geratu da EAJ praktikan Adegiren beso politikoa dela instituzioetan. Adegik jarritako salaketaren oinarria Batzar Nagusietan EAJk egindako galdera bati Diputazioak emandako erantzunean dago. Kontrol publikorako dauden mekanismoak nahi bezala erabil ditzake EAJk, eta nahi beste galdera egin ditzake Batzar Nagusietan, baina, kasu honetan, galdera egin du patronalari mesede egiteko eta Diputazioaren interesak kaltetzeko helburuarekin. Azalpen asko eman beharko dizkiete zaharren egoitzetako langileei eta erabiltzaileei. EAJk patronalarentzat egiten du lan; EH Bilduk, aldiz, herritarren interes orokorraren alde eta langileen duintasuna bermatzearen alde egiten du lan.


EU-Citizen.Science « Atariaren bloga\nKategoriak: Herritarren Zientzia — CEA — 25 apirila 2020 13:21\nGaur Europear batasunak sustatutako ekimen bat aurkeztera gatorkizue. Ekimen honen helburu nagusia, gaur egun kontinente zaharrean aurrera eramaten ari diren herritarren zientzia proiektuen baterapena da. Ideia on bat iruditu zaigu horri hau zuekin banatzea, bertan etxetik egin daitezkeen herritarren zientzia proiektu ugari agertzen bait dira.\nEkimena EU-Citizen.Science deitzen da eta hurrengo linkean sakatuz nahi beste informazio topatu dezakegu: EU-Citizen.Science. Plataforma online hau jakinduria, tresnak, ezipen eta baliabide ezberdinak elkar banatzeko asmoarekin sortu zen, azken einean Europar mailan dauzkagun herritarren zientzia proiektuak bultzatzeko asmoarekin hain zuzen.\nHerritarren zientziaren hedapena bilatzen duen ekimen honek, herritarrek proiektu zientifikoetan daukaten eragina sustatzeko baliabideak eskeintzen dizkigu. Gainera herritarren zientzian parte hartu nahi duen edonork bilatu ditzake beste partehartzaile batzuen esperientziak eta aholkuak. Web horrian bost erako informazioa bilatu dezakegu:\nBaliabideak: herritarren zientziarako lagungarriak diren baliabide batzuen zerrenda.\nProiektuak: Europa mailan gaur egun gertatzen ari diren proiektu batzuei buruz informazioa bilatzailea.\nEkintzak: ekintza garrantzitsuenak aurkezten dituen egutegi bat.\nForua: edozeinek dauzkan edozein galdera edo zalantza burutzeko leku egokia.\nPlataforma hau berria da oraindik eta garatzen ari dira baina zuentzako interesgarria delakoan ekarri dizuegu gaurkoan.


PCB malguen fabrikatzaileak Txina PCB malguen fabrika eta hornitzaileak\n2 geruzako PCB FPC malgua FR4 gogortzailearekin\nHau 2 geruzako PCB malgua da, telekomunikazioetarako 4G mouduletarako erabiltzen dena. Pandawillek geruza bakarreko eta alde bikoitzeko eta geruza anitzeko 10 geruzako zirkuitu malguak fabrikatzen ditu. Gainazalaren akabera estandarra HASL berunik gabea eta ENIG da. Beharren, kantitatearen eta diseinuaren arabera, sestrak laserrarekin ebakitzen dira, baina fresaketa mekanikoa ere posible da.\nFPC zirkuitu malgua 3M gogortzailearekin eta kupularekin\nAltzairurik gabeko altzairu gogortzailea duen FPC


Gernikako azoka nagusia Pintxo & Pote saioan . diariovasco.com\nGernikako azoka nagusia 'Pintxo & Pote' saioan\nAsier Hormazak eta Andoni Agirregomezkortak urriko azken asteleheneko azoka giroa ezagutuko dute\nAstearte honetako 'Pintxo & Porte' saioan, Josema Azpeitiak Asier Hormaza eta Andoni Agirregomezkorta Gernikara bidaliko ditu.\nHasteko, Asier eta Andoni Gernikako azokan ibiliko dira. Han, Marko Bastegietarekin egongo dira eta baita Mila Ozamiz, Idurre Zelaia eta Pilar ekoizleekin ere. Gero, Abere Ustiategien XVI. Lehiaketa ikusiko dute eta saridun batekin izango dira.Ondoren, bi lagunak banatuko dira, eta bakoitzak bere kontura ezagutuko ditu Gernikako tabernak.\nAndoni, Auzokoa tabernara joango da Gatibu musika taldeko Alex Sardui abeslariarekin zerbait hartzera. Jarraian, Baserri Maitea jatetxea bisitatuko du eta, bertan, Juanan Zaldua nagusiarekin pintxo bat prestatuko du. Ondoren, Txomin Bilbao ekoizlearekin Lapikote baserrian egongo da, eta Zallo Barri jatetxean amaituko du bere bakarkako abentura, Eneko Ordorikarekin pintxo bat prestatzen.\nAsier, bitartean, 1000Kolorau tabernara abiatu eta Ettore Learreta sukaldariarekin pintxo bat egingo du. Boliña Zaharra tabernan izango da segidan. Han, Olga Zabalgogeaskoa aurkezlearekin pintxo bat jango du. Ondoren, Hiru Saku tabernara joango da, eta bertan Mauri Ugartemendia Athletic-eko jokalari ohiarekin eta Dionisio Onaindia pilotari ohiarekin topo egingo du. Amaitzeko, Fariba Sheikhan aktorearekin izango da eta Musutruk Kafe Antzokian cocktail berezi bat hartuko dute.\nBi aurkezleak Sandra Pirsic saskibaloiko jokalariarekin pote bat hartzeko bilduko dira berriro, Gernika jatetxean.\n'Pintxo&Porte' astearte honetan emitituko da 22:30etik aurrera ETB1en.


"Defentsa pertsonala egiten hasi nintzen, eta..." - Eskoriatza - Goiena.eus\n"Defentsa pertsonala egiten hasi nintzen, eta..."\nXabi Urzelai 2017-05-05 13:36\nAriane Piñero, Atama taldeko odezkariekin, aste barruan.\nSanturtzikoa da Ariane Piñero (1993), baina Eskoriatzara ikastera etorri zenetik denbora gehiago egiten du bertan etxean baino. Rafa Carriet borroka arteetako maisuak konbentzituta hasi zen kenpoan, unibertsitatean defentsa pertsonala probatu eta gero. Bost urte geroago Munduko Txapelduna da bizkaitarra: "Denbora gutxi daramat borrokan, baina gogor entrenatu naiz".\nBerba potoloak dira, Munduko Txapelduna zara.\n[Barre] Bai, baina txapelketan bertan ez nintzen jabetu zer lortu nuen. Oso pozik itzuli ginen Portugaletik, baina domeka gauean itzuli ginen Eskoriatzara, goizaldean, eta hurrengo egunean egin ziguten omenaldian konturatu ginen benetan zer lortu genuen. Jendea gure zain ikustea plazan, zorion mezu guztiak... Hor jabetu ginen egindakoaz.\nZe asmorekin joan zinen Portugalera?\nEz zen esperientzia berria niretako, dagoeneko bigarren aldia zen halako mailako txapelketan parte hartzen nuena, eta nire lehentasun handiena gozatzea zen. Portugalen aurretik egon barik nengoen... Beldurrak uxatu eta esperientziaz gozatu gura nuen.\nEspainiako selekzioa ordezkatzen hartu duzue Josebak eta biok esku, ala kluba ordezkatzen?\nEz, txapelketa horretarako Espainiako hautatzaileak 25 lagun aukeratu zituen, eta Joseba eta biok ginen Euskadiko ordezkari bakarrak.\nMomenturen batean pasa zitzaizun burutik domina ekartzeko kapaz izango zinenik?\nMomentu batean ere ez. Halako txapelketa baten aurretik beti izaten dut sentsazio bera, ez dudala nahikoa entrenatu. Oraindik hilabete behar dudala prest egoteko, edo bi hilabete, edo hiru... [Barre]. Lehen aipatu moduan, buruan nuena zen txapelketarekin gozatzea, KO-rik ez jasotzea eta etxera minik hartu barik etortzea.\nEzustean harrapatu zintuen finalak.\nBai, epaileak finala jokatu behar genuela esan zuen arte ez nintzen konziente izan non nengoen. Ordura arte borrokaldiak gainditzen joan nintzen –finalera iristeko Arianek borrokalari portugaldar bat, argentinar bat, holandar bat eta finalean errumaniar bat gainditu zituen– eta egia da kanpotik babes osoa neukala, selekzioko ordezkariekin batera Josebaren eta nire entrenatzaile Rafaren oihuak ere entzuten nituelako.\nZelan ezagutu zenuen kenpoa?\nEskoriatzara ikasle moduan etorri nintzen, eta unibertsitatean Rafak defentsa pertsonaleko ikastaro bat antolatu zuen. Bertan parte hartu eta oso gustura ibili nintzen. Hiru hilabeteko kontua-edo izan zen, eta kenpoa probatzeko konbentzitu ninduen. Eta, gaur arte. Gaur egun ikasketak amaitu ditut, baina Gipuzkoan jarraitzen dut federatuta, nahiz eta askotan Galdakaon ere entrenatzen naizen.\nEskoriatzartu egin zarela, beste modu batean esanda.\nZalantza barik. Pentsa, Rafaren etxean esan nezake logela propioa dudala [Barre]. Rafarekin batera bere emaztea eta alaba, Maite eta Garbiñe nire familia izatera pasa dira.\nHalako lorpenetarako garrantzitsua izango da atzean talde bat izatea.\nBeharrezkoa da, kirol honetan bakarrik ez dagoelako ezer egiterik. Txapelketa prestatzeko ordu gehiagotan entrenatu behar nuenean taldekideen laguntza izaten nuen; giro ederra dugu bertan, familia moduko bat gara. Hori barik ezinezkoa da.\nImanol Beloki 2017 api 28 Eskoriatza\nAriane Piñero munduko txapelduna da Semi Kenpo kategorian. Eskoriatzako Atama Kenpo taldeko borrokalaria Portugaleko Kenpoko Munduko Txapelk...


Bederatzi gako urtarrileko aldapan gora egiteko\negilea: Kontsumobide, Urtarila 17, 2019\nAmaitu dira Gabonak. Amaitu dira otordu ugariak, opari-erosketak, kapritxoak eta ihesaldiak. Baina, baretu zaizu patrika? Kontua da heldu dela urtarrila, denok beldurtzen gaituen hila; izan ere, kontuak egiten dituzu eta ohartzen zara Gabonetan diru gehiegi gastatu duzula eta ondorioz ekonomia hankaz gora duzula.\nGainera, urte berriarekin batera prezio-igoerak izaten dira zerbitzu batzuetan (garraio publikoan, esate baterako) eta hornidura batzuetan, eta horrek guztiak etxeko fakturen zenbatekoa gehitzen du. Neguko merkealdia ere hasi da, eta hain da zaila aukera horri uko egitea...\nBada garaia biharamuna gainditzeko eta aurreko hileko kontsumoaren ajeari aurre egiteko; nola, baina? Hemen dituzu lagungarriak izan daitezkeen aholku batzuk:\nAntolatu hila. Egin aurrekontua edukiko dituzun sarreren arabera eta zorrotz bete. Horixe duzu zeure erosteko ahalmenaren berri jakiteko modu bakarra. Egizu aste bakoitzeko gastuen kalkulua, gutxi gorabehera, eta gero sailka itzazu lehentasunen arabera.\nAdi ibili inurri-gastuekin. Kainak, kafeak, litxarreriak… Zenbatu dituzu inoiz horrelako gastuak? Baliteke harrituta gelditzea: hileko guztirako zenbatekoa handia izan daiteke.\nKontuz urtarrileko beherapenekin. Ez galdu burua % 50 edo % 70eko “ikaragarrizko” deskontuekin! Batzuetan ez dira ematen duten bezain onuragarriak. Argi ibili eta erosi behar duzuna bakarrik.\nKonparatu prezioak. Ez egin jaramonik bihozkadei eta konparatu erosi baino lehen. Eta jokatu horrela dendetan zein Interneten.\nAprobetxatu eskaintzak eta promozioak. Horrela dirua aurreztuko duzu. Supermerkatura zoazenean, asko murriztu dezakezu gastua halako deskontuez baliatzen bazara. Eta, jakina, begiratu beti zein den produktuen iraungitze-data, alferrik galdu ez daitezen. Ez dezala inork janaririk xahutu!\nInforma zaitez nola egiten diren itzulketak. Dendek ez dute zertan onartu aldaketarik ez itzulketarik erosi duzun jertsea edo argazki-kamera gustatzen ez zaizulako, besterik gabe. Honako bi kasu hauetan soilik onartu behar dute: produktuak akatsen bat daukanean edo horretarako konpromisoa hartu dutenean. Interneteko erosketetan, aldiz, produktua 14 eguneko aldian itzul dezakezu inolako arrazoirik eman gabe.\nOrdaindu esku-diruarekin. Ahal dela, ez erabili kreditu-txartelik. Hobeto kontrolatuko dituzu gastuak.\nKontuz kredituekin. Oso arriskutsuak dira eta gehiegizko zorrak ekar ditzakete. Aurre egin ezin diozun presazko gasturen bat estaltzeko baino ez zenuke eskatu behar kreditua, eta soilik itzultzeko gauza izango bazara eta beste bide guztiak agortu badituzu (ahaide baten mailegua, adibidez).\nKontsumitu zentzuz. Gastu finkoak (argia eta berokuntza) ezinbestekoak dira, baina murriztu egin daitezke. Adibidez: deskonektatu etxeko tresna elektrikoak stand by moduan daudenean, ipini kontsumo txikiko bonbillak, erabili termostato programagarriak berokuntza zeure ordutegietara moldatzeko, eta egun eguzkitsuetan utzi kanpoko beroari etxean sartzen.


Hilekoa | Kontaizu\nAmaia naiz eta 14 urte ditut, ta galderatxu batekin nator.Iguel tontekeri bat da baina lagunen artean bolo bolo dabil. Hilekoari buruz gauza asko entzun izan dira, baina jada gure adinekoak badakigu aintzinako kontuak direla (kutsakorra, gaixotasuna...), baina gauza pare bat jakin izan ditugu ez digutela koadratzen.\nEntzun izan dugu hilekoaren odola garbia dela(zelan izan lei “sobrak” badira eta horren kiratsa badauka?), ta bestetik odol jarioa kontrola genezakeela ezer ere ez erabili gabe. Azken hau sinesgaitza iruditzen zait. Mila esker!!\nMila esker idaztearren, eta lasai tontekeriak baino galdera ausartak baitira neskato asko dauzkatenak, baina zailak galdetzeko. Beharbada aukera ona ere irakurle mutilen artean tabuak uxatzeko eta informazio zehatza eskuratzeko.\nZuk dinozun bezala, hilekoari buruz hainbat istorio edota “informazio” zabaldu izan dira. Gehienak inolako oinarri zientifiko gabekoak, asmakizunak... Zergatik? Aintzinan ez zegoelako modurik jakiteko, natura zen ispilu bakarra, baliabide zientifikorik ez zeudelako eskuragarri eta egon direnean ere, emakumeon auziak ez direlako inoiz ardatza izan. Guzti horrek hainbat tabu, jarrera ezkorrak,bildurrak, ohiturak...ekarri ditu. Egun, oraindik ere, hainbat kontu dabiltza bolo bolo, eta oraingoan ere emakumeok gure gorputzarengandik oso urrun gaude, izugarrizko aurrera pasusuak ematen bagabiltza ere.\nOdolaren auzia. Gure hilekoa, gure gorputzeko jariorik ederrenetakoa da beti ere bizitza azpimarratzen duelako. Nondik dator gure odola, zer da odol hori? Odol hori umetokitik dator, ernadu gabeko obuluarengatik; gure gorputzeko odola da.\nPentsa ezazu zein garbida den, obulua ernalduz gero habia egiteko ezinbesteko osagaia izango zela. Bizia dena eta bizia eraikitzen laguntzen duena; nola liteke orduan hondarra edota zaborra izatea? Hilekoan besteak beste zelulak daude, ama-zelulak deritzotenak, eta horiek birzortzaileak dira. Beraz ezer txarrik ez. Gure kobatako aintzindariek naturarekin zeukaten loturari esker nahiko zekiten hori buruz eta lurra ongarritzeko era bat ere bazen.\nGure hilekoaz jabetu eta gure gorputza ezagutzeko ardatzak, odol jarioa kudeatzea. Zuk aipatzen duzuna gure arbasoen ohitura zen, aspaldian galduta munduko ia bazter guztietan.Apurka-apurka gure mendebaldeko kulturan gero eta oihartzun gehiago dauka. Zer da ba? Gure odol jarioa umetokian mantentzen jakitea, gero beteta egon baino lehen momentu batean husteko, adibidez katilu batean. Edo gure aintzindariek egiten zuten moduan lurrean egindako zulotxoan. Agur konpresak, tanpoiak,kopak...\nTeknika horrek gorputzaren ezagutza sakona dakar, eta baita ere praktika asko. Hilekoa daukagun lehen egunetik gure umetokian ipini behar dugu arreta, umetokiaren kontrakzioak nola ematen diren, gure umetokiaren zama(cervix) nola zabaltzen dan, nola jausten den odol jarioa, zelan gure pelbiseko giharrak uzkurtzen eta erlajatzen diren umetokian odola gera dadin... Beste edozein ezagutza moduan (ikasi, igeriketa, eskubaloia,dantza ....), zertan datzan menperatu nahi badugu, ikasi barneratu eta praktikatu egin behar dugu. Besterik ez da.\nGure ziklo osoarekin bat egitea ezinbestekoa da. Zikloa lau zatitan banatuta dago: obulazio aurrekoa, obulazioa, hilekoa eta hileko ostekoa. Momentu desberdinetan gorputza, emozioak, jokaera, beharra, guraria,indarra ... mugitzen eta aldatzen dira. Baina ulergarria da, momentu honetan ez dela bat ere erreza horrelakorik burutzea, beraz lasai asko hartu.\nGarrantitsuena gure zikloarekin harreman ona izatea da. Horretarako:\nEguneroko bat egin, zelan sentitzen eta ikusten duzun zure gorputza.\nEz matxakatu zure burua hilekoa daukazulako\nEz madarikatu hilekoa\nOndo tratatu zure gorputza eta burua\nArreta ipini ea zer dinotsun.\n2017, Apirila 20


Espainiako Gobernuak frankismoaren biktimen "babesgabetasuna" aitortu du | Politika | Berria\nMartxoak 3 elkartearen agerraldi bat, joan den otsailean. Endika Portillo/Foku\nEspainiako Gobernuak lehenengoz aitortu du frankismoaren biktimen "babesgabetasuna", Europako Parlamentuaren aurrean. Babesik eza "agerikoa" dela ere gaineratu du. Hitz horiek jasotzen ditu Justizia Ministerioak Europako Parlamentuaren Eskari Batzordeari bidalitako erantzunak. Idatzi horretan dio Memoria Historikoaren Zuzendaritza Nagusiak asmoa duela "frankismoaren biktimei legezko babesa emango dien erreformetan aurrera egiteko".\nMartxoak 3 frankismoaren biktimen elkarteak eman du Espainiako Gobernuaren erantzunaren berri. Madrilek biktimen babesgabetasuna aitortu izana urrats "txiki" bat dela adierazi dute, baina inkoherentzia leporatu diote gobernuari, oraindik ez duelako neurririk hartu biktimen eskubideak bermatzeko. "Gogoratu beharrekoa da PSOEk 2018ko martxoan —gobernuan sartu baino bi hilabete lehenago— Amnistia Legea moldatzearen kontra bozkatu zuela eta ez duela inolako neurri eraginkorrik ezarri zigorgabetasun egoera amaitzeko".\nHorrez gain, elkarteak nabarmendu du Espainiako Gobernuak eragotzi egin duela frankismoaren krimenengatik Argentinan auzipetuta daudenen estradizioa. Salatu dute Espainiak ez duela bete Argentinako Justiziaren nazioarteko atxilotze agindua, eta, ondorioz, bi estatuen arteko Estradiziorako eta Laguntza Judizialerako ituna urratu duela.\nJustizia Ministerioak ez du azaldu zergatik ez duen bete Buenos Airesko 1. Epaitegi Kriminalaren atxilotze agindua. Soilik adierazi du Memoria Historikoaren Zuzendaritza Nagusiak ez duela eskumenik judizializatutako auzietan.\nMartxoak 3 elkartea Europako Parlamentuan ari da salatzen 1976ko martxoaren 3an Gasteizen izan ziren gertakarietako biktimen babesgabetasuna, eta, horien bidez, frankismoaren biktima guztiena. 2018ko uztailean elkarteko hainbat kidek agerraldia egin zuten batzordean, azalpenak emateko. Elkarteak Europako Parlamentuari eskatu zion exijitu diezaiola Espainiari zigorgabetasun neurriak indargabetzeko.\nEskari horren harira, Eskari Batzordeak azalpenak eskatu zizkion Espainiako Gobernuari, eta hari emandako erantzunean aitortu du Madrilek frankismoaren biktimen babesgabetasun egoera. Erantzunak 2019ko apirilaren 30eko data du.\nMartxoak 3 elkarteak ezinbestekotzat jo du beste behin Europako Batasuneko erakundeek Espainiako Gobernuari exijitzea zigorgabetasun neurriak indargabetu ditzala eta abian jar ditzala biktimen eskubideak bermatzeko beharrezkoak diren lege erreformak.\nEspainiako Gobernuak Europako Parlamentuari bidalitako erantzuna


Gaiak: Drogak gaurko gizartean - Euskonews\nGure gizartean drogek pisu handia dute. Gazteok gero eta lehenago hasten gara produktu hauek kontsumitzen, eta hau oso larria da. Garai batean, helduagoak sentitzeko edo hasten ziren gazteak zigarroak erretzen. Horrela, helduagoak sentitzeaz gain, besteak baino gehiago zirela ere pentsatzen zuten.\nGaur egun, arazo hori desagertu beharrean, larriagotu egin da: zigarroak erre beharrean kalamua erretzen baitute. Medikuek diotenez, horrelako batek lau zigarrok adina kalte egiten du, eta gainera, birikak kaltetzeaz gain, burmuina ere erasotzen du. Hainbat inkesta egin ondoren, euskaldunon %20k egunero kalamua erretzeko ohitura duela ondorioztatu da. Datu hau izugarria da, batik bat, sortu diren arazoak ikusita.\nDiotenez, gazteak 13 urterekin hasten dira, eta gure ustez hauxe da geratu beharrekoa. Adin honetan porroak errez gero, nola izango dute burmuina 20 urterekin? Asteburuetan hasten den ohitura txar hau, eguneroko bihurtzen da. Azkenean, beharra sentitzen dute eguneroko bizitza aurrera eramateko. Zenbat aldatu diren ohiturak! Gizakiok betidanik hartu omen ditugu drogak baina gaur egun beste eta maiztasunez egiten da. Normaltasunez\nEgun, “ohiko” bilakatu da drogak kontsumitzea. Gainera, ez dago drogarik gabeko gizarterik. Jendea arrazoi ezberdinengatik hasten da drogak hartzen. Garbi eduki behar da, ordea, droga mota ezberdinak daudela: alkohola, tabakoa, kalamua, kokaina, heroina eta beste substantzia asko eta asko. Batzuk legezkoak dira eta beste batzuk, ostera, ez. Halere, guztiak dira substantzia psikoaktiboak.\nAdibide bezala, kalamua dugu. Hau, gure gizartean kontsumitzen den legez kanpoko droga nagusiena da. Bere kontsumoa oso zabalduta dago, eta askok legaltasunez bizi dute droga hau. Beste adibide bat, alkohola da. Droga legala dugu, eta normaltasun osoz edaten da gizartean.\nOhitura hauek aldatu behar dira, eta bizitza osasuntsuago bat egin. Gainera, beti da txarra droga kontsumoa, baina geroz eta gazteago hasi mundu horretan, orduan eta kalte handiagoa egingo digute. Beraz, zaindu ditzagun gure buruak!


Real Madril - Wikipedia, entziklopedia askea.\n120 hizkuntza expanded collapsed\n(«Real Madrid Club de Fútbol» orritik birbideratua)\nSantiago Bernabeu estadioa: Madril\nReal Madrid TV (en) , La Saeta (en) , Raimundo Saporta Pavilion (en) , Santiago Bernabeu estadioa, Estadio Chamartín (en) , Alfredo di Stéfano Stadium (en) , Campo de O'Donnell (en) , Ciudad Real Madrid eta Ciudad Deportiva (en)\n1902ko martxoaren 6a\nJulián Palacios (en)\nJuan Padrós (en)\nCarlos Padrós (en)\nReal Madril (gaztelaniaz: Real Madrid Club de Fútbol) Madrilgo kirol elkarte bat da, batik bat futbol arloarengatik ezaguna. Izan ere, FIFAk XX. mendeko klub onena izendatu zuen. Txapeldunen Liga 13 aldiz eta Espainiako liga 34 aldiz irabazi dituelarik, bi txapelketetan Real Madrilek ditu titulu gehien, alde handiz.\n2.2 Gerra aurreko garaiak\n2.3 Bernabeu eta Di Stefano\n2.4 La quinta del Buitre\n2.6 Txapeldunen Ligak jarraian\n5 2021/2022 Taldea\n6 Irabazi dituen txapelketak\n6.1 Espainiako txapelketak: 66\n6.2 Nazioarteko txapelketak: 29\n9 Beste atalak\nTaldearen goitizen zaharrenak los merengues (merengeak) edo los blancos (zuriak) izan dira, uniformeko kolore zuria dela eta. 1970eko hamarkadan, halere, los vikingos (bikingoak) izenak ospea lortu zuen, batez ere Ultras Sur taldeko zaleen artean, Europako iparraldeko jokalariak hartzeko ohiturarengatik.\nAzken boladan, batez ere Florentino Pérez klubeko agintean zegoelarik, los galácticos (galaktikoak) ezizena arrakastatsu bihurtu da, nazioarteko izarrak baino ez baitzituzten fitxatzen.\n1905eko Errege Kopako txapeldun, Real Madrilen lehenengo titulua.\nTxapeldunen Ligan Bayern Munichen aurkako gola ospatzen, 2007an.\nTxapeldunen Ligako partida AC Milanen aurka, 2010ean.\nAtlético de Madriden aurkako derbia, 2013an.\nCristiano Ronaldoren jokaldia Valenciaren aurkako partida.\nInstitución Libre de Enseñanzako ikasle batzuek 1897an Foot Ball Sky taldea sortu zuten, Madrilgo lehen futbol taldea izan zena. 1902ko martxoaren 6an, bertako jokalari batzuek Juan Padrós eta Carlos Padrós anaia katalanen proiektu berri batean parte hartu zuten eta Madrid Foot Ball Club taldea sortu. Lehen urte hartakoa du lehenengo garaipena ere, Copa de la Gran Peña txapelketa, hain zuzen ere. 1904an FIFAren sortzaileetako bat izan zen. 1905 eta 1908 arteko lau Kopak segidan irabazi zituen.\nGerra aurreko garaiak[aldatu | aldatu iturburu kodea]\nHurrengo kopa, ordea, ez zen 1917 arte iritsi. 1920an Alfontso XIII.a Espainiakoak Errege titulua eman zion eta ordutik aurrera Real Madrid izena du. Hala ere, kirol emaitzak ez ziren onak izan eta 1932 arte itxaron behar izan zuen Liga sortu berria irabazteko. Kopa ere 1934ean irabazi zuen berriz.\nBernabeu eta Di Stefano[aldatu | aldatu iturburu kodea]\nGerra izan zen bitartean ez zen futbol txapelketarik izan. Gerra bukatzean ordea taldeko jokalari onenak zirenak falta zituenez kanpoko jokalariak fitxatu zituen. 1943an Santiago Bernabeu jokalari eta entrenatzaile ohia presidente izendatua izan zen. 1946 eta 1947ko Kopak irabazi zituen baina 1948an ia bigarren mailara jaitsi zen.\n1952ko martxoaren 6an taldearen 50. urteurrena ospatzeko, Kolonbiako Millonarios Fútbol Club taldearen aurkako partidua antolatu zen. Madrildarrek galdu egin zuten baina talde kolonbiarreko izar Alfredo Di Stéfano argentinarra fitxatu zuten hurrengo denboraldirako. Francisco Gento kantabriarra ere hartu zuten, Racing de Santander taldetik. Orduan hasi zen Real Madrilen "urrezko aroa". 1950 eta 1960ko hamarkadetan, Espainiako hamabi liga eta bi kopa irabazteaz gain, sei aldiz irabazi zuen Europako Kopa, bai eta Kontinente arteko lehenengo Futbol Kopa ere. Europako lehen bost kopa tituluak jarraian irabazi zituenez, koparen beraren jabetza (garaikurrarena, alegia) bereganatu zuen.\n1970eko hamarkadan ere tituluak irabazten segitu zuen, baina Espainiako txapelketatan bakarrik. Horrela, beste sei liga eta hiru kopa jaso zituen, 1980ra bitartean.\nLa quinta del Buitre[aldatu | aldatu iturburu kodea]\n1980ko hamarkada euskal taldeen nagusitasunarekin hasi zen. 1984an bigarren talde Castilla C.F.-k Bigarren Mailako txapelketa irabazi zuen. Bertan jokatzen zuen jokalari belaunaldiari la quinta del Buitre ezizena eman zitzaion, Emilio Butragueño baitzen guztien buru. Belaunaldi berri hari Hugo Sanchez mexikarra gehitu eta 1985/1986 denboraldian hasita, bost liga segidan irabazi zituen. Madrildarren nahia belaunaldi horrekin Europako Kopa berriz irabaztea bazen ere, ez zuten halakorik lortu. Hala ere, UEFA Kopa bi eraman zituzten.\nGalaktikoak[aldatu | aldatu iturburu kodea]\n1990eko hamarkadaren bukaera aldean aldaketa handiak izan ziren taldean eta 1997-98 denboraldian azkenik lortu zuten Europako Kopa irabaztea Jupp Heynckes entrenatzaile zela. Hurrengo urtean bigarren Kontinente arteko Kopa irabazi zuen eta 2000 urtean berriz ere Europako Kopa, Vicente del Bosque entrenatzaile zutela.\n2000ko uztailaren, 16an Florentino Pérez presidente hautatu zuten. Fitxaketa handiak egin zituen: Zidane, Figo, Ronaldo eta Beckham "lau galaktikoak" ezizenaz bataiatu ziren. Haiekin batera, etxeko Raúl, Guti eta Iker Casillas bezalako jokalariak zeuden. Bederatzigarren Europako Kopa lortu zuten, bai eta hirugarren Kontinente arteko Kopa ere.\n2006tik aurrera, ordea, Bartzelona nagusituz joan zitzaion eta hari aurre egiteko, Florentino Pérezek berriz hauteskundeak irabazi eta bigarren garai galaktikoa abiarazi zuen: Cristiano Ronaldo izar nagusia zen eta José Mourinho, entrenatzailea. Bi taldeen arteko fitxaketa lehia horrek Espainiako Ligako beste taldeekiko alde izugarriak egotea ekarri zuen. Hiru urtetan Bartzelonaren atzetik bigarren izan ondoren, 2011-12 denboraldian liga irabaztea lortu zuen, gainera puntuen errekorra ezarriz, 100 puntura iritsi baitzen. Hura izan zen Mourinhoren garaipen bakarra, ez baitzuen Txapeldunen Liga irabazterik lortu, bi aldiz finalerdietara iritsi arren. 2012-13 denboraldia bereziki txarra izan zen eta ez zuen titulu bakar bat eskuratu.\n2013-14 urtea bikaina izan zen, Ligan 3. egin arren, Errege Kopa eta Txapeldunen Liga irabazi baitzituen. Urtea biribiltzeko, bere aurreneko Kluben arteko Munduko Kopa eskuratu zuen. 2015 urtea, aldiz, eskasa izan zen, ez baitzuen ez Ligarik ez Koparik lortu eta Txapeldunen Ligako final erdietan Juventusek kanporatu baitzuen. Sari bakarra Cristiano Ronaldoren Pichichia izan zen.\nTxapeldunen Ligak jarraian[aldatu | aldatu iturburu kodea]\n2015-16 denboraldia makal hasi zuen. Kopatik lehenengo kanporaketan izandako akats administratiboak bota zuen eta liga erdialdera liderretik 12 puntutara ere egon zen, baina bukaeran errekuperatu eta Liga irabaztear egon zen, eta hori gutxi balitz Txapeldunen Liga irabaztea lortu zuen hamaikagarren aldiz, aurrekoan bezala Atlético Madrilen aurka. 2016-17 sasoia ere bikain hasi zuen Munduko Kluben Kopa irabaziz eta denboraldiaren bukaeran Liga eta Txapeldunen Liga irabazi zituen. Dagoeneko Europako 12 Kopa lortu ditu, azken lau urtetan hiru. 2017-18an Ligan ez da batere ondo ibili baina Txapeldunen Liga irabazi du hirugarren aldiz jarraian, bai eta FIFAren Kluben arteko Munduko Kopa ere.\n2018-19 denboraldia oso txarra izan du. Txapelketa guztietatik kanpora gelditu da, Txapeldunen Ligan adibidez final zortzirenetan kanporatu zuen Amsterdamgo Ajaxek, Madrilen 1-4 emaitzaz irabazita. Hiru entrenatzaile izan ditu, Julen Lopetegirekin hasi zuen urtea, ondoren Santiago Solari eta denboraldia amaitzeko Zinedine Zidanek itzuli behar izan zuen. 2019-20 denboraldian Saudi Arabian jokaturiko Espainiako Superkopa irabazi zuen eta Ligan ere nagusi izan zen, COVID-19 pandemiak eragindako geldialdiaren ondoren partida ia denak irabaziz. 2020-21 denboraldian bigarren egin zuen Ligan eta Txapeldunen Ligan finalerdietara iritsi zen, baina Chelseak kanporatu zuen.\nFutbol partidak jokatzen hasi zirenean jokalariek alkandora eta prakak kendu eta barneko arropa zuriarekin jokatu ohi zuten. Taldeak bereizteko kolorezko banda bat ezarri ohi zuten baina jokatzen ari zirela banda hori galdu egiten zenez talde gehienek koloreak erabiltzea erabaki zuten. Real Madridek kolore zuriekin jokatzea erabaki zuen, baina hasieran partida arruntetan galtza urdinak erabili zituen, ez hala partida garrantzitsutan. 1903an partida guztietarako zuriz jokatzea erabaki zuten.\n1925-26an galtza beltzak hartu zituen Ingalaterrako Corinthian Football Cluben gisara, garai hartan futbol politena egiten zuen taldea kontsideraturik baitzegoen. Uniforme horrek ere denboraldi bakarra iraun zuen.\nOrdutik aurrera kirol etxe frankoren diseinuaren araberako desberdintasunak izan ditu, beti ere elastiko eta galtza zuriak errespetatuta.\nDenboraldiak 1. mailan: 91\n1 ATE Thibaut Courtois\n2 ATZ Dani Carvajal\n3 ATZ Éder Militão\n4 ATZ David Alaba\n5 ATZ Jesús Vallejo\n6 ATZ Nacho\n7 AUR Eden Hazard\n8 ERD Toni Kroos\n9 AUR Karim Benzema\n10 ERD Luka Modrić\n11 ERD Marco Asensio\n12 ATZ Marcelo Vieira\n13 ATE Andriy Lunin\n14 ERD Casemiro\n15 ERD Fede Valverde\n16 AUR Luka Jovic\n17 ERD Lucas Vázquez\n18 AUR Gareth Bale\n20 AUR Vinícius Júnior\n21 AUR Rodrygo Goes\n22 ERD Isco\n23 ATZ Ferland Mendy\n24 AUR Mariano Díaz\n- ERD Dani Ceballos\n- ERD Eduardo Camavinga\nIrabazi dituen txapelketak[aldatu | aldatu iturburu kodea]\nEspainiako txapelketak: 66[aldatu | aldatu iturburu kodea]\nEspainiako futbol ligako lehen maila: 34\n1931/32, 1932/33, 1953/1954, 1954/1955, 1956/1957, 1957/1958, 1960/61, 1961/62, 1962/63, 1963/64, 1964/65, 1966/67, 1967/68, 1968/69, 1971/72, 1974/75, 1975/76, 1977/78, 1978/79, 1979/80, 1985/86, 1986/87, 1987/88, 1988/89, 1989/90, 1994/95, 1996/97, 2000/01, 2002/03, 2006/07, 2007/08, 2011/12, 2016/17, 2019/20\nEspainiako Futbol Errege Kopa: 19\nEspainiako Superkopa: 11\nLigako Kopa: 1\nNazioarteko txapelketak: 29[aldatu | aldatu iturburu kodea]\nKontinente arteko Futbol Kopa: 3\nFIFAren Kluben arteko Munduko Kopa: 4\nTxapeldunen liga: 13\nfinalista 1971 eta 1983an\nEuropako Superkopa: 4\nUEFA Kopa: 2\nKluben arteko Munduko Kopa txikia: 2\nIberoamerikar Kopa: 1\nInternational Champions Cup: 5 2011, 2012, 2013, 2015, 2015\nTeresa Herrera Trofeoa: 9\nColombino Trofeoa: 3\nFIFA Kluben arteko Kopa 1960 Real Madril 0-0 , 5-1 CA Peñarol\n2014 Real Madril 2-0 San Lorenzo de Almagro\n2016 Real Madril 4-2 (luz) Kashima Antlers\n2017 Real Madril 1-0 Grêmio Porto Alegre\n2018 Real Madril 4-1 Al Ain FC\nTxapeldunen Liga 1955-56 Real Madril 4-3 Stade de Reims Paris\n1956-57 Real Madril 2-0 ACF Fiorentina Madril\n1957-58 Real Madril 3-2 AC Milan Brusela\n1958-59 Real Madril 2-0 Stade de Reims Stuttgart\n1959-60 Real Madril 7-3 Eintracht Frankfurt Glasgow\n1961-62 SL Benfica 5-3 Real Madril Amsterdam\n1963-64 FC Internazionale 3-1 Real Madril Viena\n1965-66 Real Madril 2-1 Partizan Belgrad Brusela\n1980-81 Liverpool FC 1-0 Real Madril Paris\n1997-98 Real Madril 1-0 Juventus FC Amsterdam\n1999-00 Real Madril 3-0 València CF Saint-Denis\n2001-02 Real Madril 2-1 Bayer Leverkusen Glasgow\n2013-14 Real Madril 4-1 (luz) Atlético de Madrid Lisboa\n2015-16 Real Madril 1-1 (pen:5-3) Atlético de Madrid Milan\n2016-17 Real Madril 4-1 Juventus FC Cardiff\n2017-18 Real Madril 3-1 Liverpool FC Kiev\nEuropako Superkopa 1998 Chelsea FC 1-0 Real Madril\n2000 Galatasaray SK 2-1 (luz) Real Madril\n2002 Real Madril 3-1 Feyenoord Rotterdam\n2014 Real Madril 2-0 Sevilla FC\n2016 Real Madril 3-2 Sevilla FC\n2017 Real Madril 2-1 Manchester United FC\nEuropa League 1984-85 Real Madril 3-0, 0-1 Videoton\n1985-86 Real Madril 5-1, 2-0 1. FC Köln\nEuropako Errekopa 1970-71 Chelsea FC 1-1, 2-1 Real Madril\n1982-83 Aberdeen FC 2-1 Real Madril\n1999-2000 5.a 1/2 1.a (Txapeldunen Liga) 2.a\n2000-01 1.a 1/32 1.a 1/2 (Txapeldunen Liga) 2.a\n2001-02 3.a 2.a 1.a (Txapeldunen Liga) 1.a\n2002-03 1.a 1/4 1.a 1/2 (Txapeldunen Liga) 1.a\n2003-04 4.a 2.a 1/4 (Txapeldunen Liga)\n2004-05 2.a 1/8 1/8 (Txapeldunen Liga)\n2005-06 2.a 1/2 1/8 (Txapeldunen Liga)\n2006-07 1.a 1/8 2.a 1/8 (Txapeldunen Liga)\n2007-08 1.a 1/8 1.a 1/8 (Txapeldunen Liga)\n2008-09 2.a 1/16 1/8 (Txapeldunen Liga)\n2009-10 2.a 1/16 1/8 (Txapeldunen Liga)\n2010-11 2.a 1.a 2.a 1/2 (Txapeldunen Liga)\n2011-12 1.a 1/4 1.a 1/2 (Txapeldunen Liga)\n2012-13 2.a 2.a 1/2 (Txapeldunen Liga)\n2013-14 3.a 1.a 2.a 1.a (Txapeldunen Liga) 1.a\n2014-15 2.a 1/8 1/2 (Txapeldunen Liga) 1.a\n2015-16 2.a 1/16 1.a (Txapeldunen Liga) 1.a\n2016-17 1.a 1/4 1.a 1.a (Txapeldunen Liga) 1.a 1.a\n2017-18 3.a 1/4 1.a (Txapeldunen Liga) 2.a 1.a\n2018-19 3.a 1/2 1.a¹ 1/8 (Txapeldunen Liga) 1.a\n2019-20 1.a 1/4 1/2¹ 1/8 (Txapeldunen Liga)\n2020-21 2.a 1/16 1/2 (Txapeldunen Liga)\n¹ 2018-19ko Superkopa 2019ko abenduan jokatu zen eta 2019-20ko Superkopa 2021eko urtarrilean.\nBeste atalak[aldatu | aldatu iturburu kodea]\nReal Madrid (saskibaloia).\nReal Madril Castilla C.F.\ntodo nervio y corazón.\nOrriaren azken aldaketa: 4 iraila 2021, 13:50.


Lapiko Kritikoa » Musika Nietzscheren filosofian II\nBy Lohitzune Rodriguez • Sep 25th, 2012 • Category: Azterketak eta Azalpenak\n(Lehen zatia irakurtzeko: Musika Nietzscheren filosofian I)\nUr-Eine edo Jatorrizko Bata\nNietzscheren Ur-Eine edo Jatorrizko Bata Schopenhauerren nahimenarekin identifika dezakegu, betiere bi ideien arteko ezberdintasunak garbi utziz. Badirudi Nietzschek onartu egiten duela Schonpenhauerren tesi kantiarra, zeinaren arabera espazioa eta denbora ezagutzaren formak besterik ez diren. Hori ontzat emanda, eztabaida ezina dirudi testuan Schopenhauerrek aipatzen duen aniztasuna espazioan eta denboran kokatzen dela eta, beraz, principium individuationisa horien menpe dagoela. Hortaz, principium individuationis hori ezagutzaren formen bidez geureganatzen dugun ezagutza mota besterik ez da. Schopenhauerrekin gertatzen den bezala, Nietzscheren filosofian, Jatorrizko Bata indibiduazioa gainditzen denean agertzen da, espazioa eta denbora nolabait desagertu egiten direnean.\n«Bajo la magia de lo dionisíaco no sólo se renueva la alianza entre los seres humanos: también la naturaleza enajenada, hostil o subyugada celebra su fiesta de reconciliación con su hijo perdido, el hombre. (…) Ahora el esclavo es hombre libre, ahora quedan rotas todas las rígidas, hostiles delimitaciones que la necesidad, la arbitrariedad o la «moda insolente» han establecido entre los hombres. Ahora, en el evangelio de la armonía universal, cada uno se siente no sólo reunido, reconciliado, fundido con su prójimo, sino uno con él, cual si el velo de Maya estuviese desgarrado y ahora sólo ondease de un lado para otro, en jirones, ante lo misterioso Uno Primordial». (1872: 46)\nDena den, lehen Schopenhauerrengan ikusi dugun nahimenaren izaera metafisikoa ez da Nietzscheren Jatorrizko Bat horretan errepikatzen. Badauka kutsu mistiko edo espirituala, baina inola ere ez zentzu mentafisikoan: tradizio filosofiko zein kulturalak izpiritua eta gorputzaren arteko dikotomiaren barneratzea ekarri duenez, behin arimaren adiera zaharrari uko egin diogunean gorputzari ere ezaugarri hori ezabatu diogu, izatez badaukan izaera kontziente hori existituko ez bailitzan. Zientifismoan galduak gaude eta, materia ulertzeko daukagun moduak, Nietzschek aldarrikatzen duen espiritualtasun mota hori metafisikotzat hartzeko joera barnerarazi egiten digu guztiz. Esandakoa hobeto ulertzen da Nietzschek hizkuntzari eta zientziari egiten dien kritikari esker.\nAipatu dugu lehen Egiaz eta gezurraz moraletik kanpoko zentzuan, Nietzscheren saiakera. Goiko aipuan ikusi ahal izan dugun bezala, bertan, filosofoak, adimenaren engainua azaleratzen du: euliak bere burua unibertsoko erdigune hegalaritzat jotzen duen era bertsuan dauka gizakiak bere burua Jainkoaren sormenik ikaragarriena bailitzan, eta hau bere adimenak sinestarazten dio, berari egozten zaiolarik horren erantzukizuna. Baina gizakiak bere burua engainatu baino ez du egiten, bere adimenak momentu bat iraungo du betierekotasunean eta bere existentzia euliarena baino garrantzi gehiagorik gabe desagertuko da. Hori da zehazki, Nietzscheren ustez, adimenaren ataza, bere burua engainatzea eta, sinistaraztea, hizkuntza eta zientziaren bidez (alegia, adimenari berari esker) badagoela gauzen esentzia ezagutzerik, munduaren egia: egia, zentzurik metafisikoenean (eta beraz, era absolutuan) ulertuta.\n«’Berbaitango gauza’ (hau litzateke hain justu egia purua, ondoriorik gabea) erabat eskuraezina da, eta, gainera, ez da batere desiragarria hizkuntzaren sortzailearentzat. Gauzek gizakiekin dituzten erlazioak izendatzen ditu soilik, eta, berauek adierazteko, metafora ausartenak darabiltza. (…) Zuhaitzak, koloreak, elurra eta loreak ditugunean hizpide, gauzei beraiei buruz zerbait badakigula iruditzen zaigu, baina, oso bestela, gauzen metaforak baino ez dauzkagu, esentzia primitiboei ez dagozkienak ezelan». (1873: 105)\n«Haren metodoa [ikerlariarena]: gizakia gauza guztien neurri gisa erabiltzea. Baina hori egiten duenean akats batean oinarritzen da, gauzak bere aurrean immediatoki eta objektu puru gisa dauzkala pentsatzen du. Ahaztu egiten du, horrenbestez, jatorrizko metafora intuitiboak ez direla metaforak besterik, eta, aitzitik, gauzak eurak direla uste du». (1873: 109)\nBada, musikak auto-engainu hau biluztu egiten du, argitara eman. Musika dionisiakoak biolentziaz agertzen du bere burua, energiaz gainezka egiten du eta, hala, adimenaren engainua ukaezin bihurtzen da: musikak hartu egiten gaitu, inbaditu, aparteko era batean dauka eragina guregan, eta, hori guztia, kontzepturik gabe; arrazoimenaren erreinutik kanpo geratzen dela esan genezake. Uste dut akats larria litzatekeela Nietzscherentzako musikak munduaren baitako esentzia deskubritzeko gaitasuna duela baieztatzea, izan ere, Nietzschek uko egiten dio Schopenhauerren metafisika horri. Berez, zera gertatzen da: musikak, aurretik egi puru eta aldaezin gisa geneukanaren irrealidade matefisikoa agertzen digun hordikeria egoera batera garamatza, hala, gizakiaren existentziaren laztura (ezereza) ezkutaezin bihurtuz. Dionisok musikaren bitartez irakasten digun egia da, hain zuzen, egiarik ez dagoela, berau esentzia gisa ulertuta, berbaitango gauza gisa; alegia, egia, gizakiak errealitatearekiko daukan harremanera mugatu egiten dela, beti. Hori da eta ez beste ezer, existentziaren laztura, ikaratu egiten gaituen huts metafisikoa. Musikak errealitate hau ulertzera behartzen gaitu, hots, kontzeptuen bidez esplikatzen duten hitzekin ez bezala, musikak jakinaren gainean jartzen gaitu, ulertuarazi egiten digu geure engainua, sortzen duen plazer inbasiboaren bitartez, aipatu hutsak sortzen duen ikara sentitzera behartuz. Eta hori da hain zuzen Jatorrizko Bata, huts metafisikoa, baina osotasun erreala, ontologikoa, nolabait esateko.\nMusikak ikaragarrizko plazerra sortzen digu eta hala eramaten gaitu aipatu hordikeria egoerara, non existentzia bere horretan ulertuko dugun. Izatearen kontraesana ageri da, orgasmoarekin gertatzen den bezala, plazerrak garamatza egia hori bizitzera, eta izu, laztura hori sentitzeak berak ematen digu aldi berean plazerra: arrazoimenetik askatu egiten den kontraesan existentziala, Jatorrizko Bata.\nDE SANTIAGO GERVÓS, L. E., 2004: Arte y poder, Editorial Trotta, S. A., Madrid, 2004.\nNIETZSCHE, F., 1872: El nacimiento de la tragedia, Alianza Editorial, S. A., Madrid, 2005.\nNIETZSCHE, F., 1873: “Egiaz eta gezurraz moraletik kanpoko zentzuan” in Nietzsche eta Freud, filosofian eragile, Jakin, Donostia.\nNIETZSCHE, F., 1889: El crepusculo de los idolos, Editores Mexicanos Unidos, México, 1982.\nSCHOPENHAUER, A., 1919: Mundua nahimen eta errepresentazio gisa, Klasikoak, Bilbo, 1999.\nSCHOPENHAUER, A., (?): Pensamiento, palabras y música, Edaf, Madrid, 1998.


Euskadiko SATLANTIS enpresak 20.000 irudi espazial hartu ditu bere lehen hilabetean eta, hala, kamera miniaturizatuetako bereizmen handikoen errekorra sendotu du – Red de Parques de Euskadi\nBeso robotiko batek ISS Nazioarteko Estazio Espazialean instalatu zuen kamera ekainaren 10ean, erregearen eta espazio-ontziko komandantearen, C.Cassidy-ren, arteko zuzeneko elkarrizketa historikoaren hurrengo egunean. Kalibrazioko, egonkortze termikoko eta konexioko probetako lanak egiten egun batzuk eman ostean, SATLANTISen iSIM 170 kamerak 20.000. irudia egin du ISSn lanean hilabete zeramanean\nOrbitetako batean jaso dituen irudietako batzuk dira honako hauek: Petronorren instalazioak, Huelvako kostaldea, Frantziako Proventzan dagoen aireportu txiki bat eta Peloponesoko kostaldeko txalupa motordun bat. Lurraren inguruan 540 orbita egin ditu aldi (nekagarri) horretan. Eguna eta gaua 92 minutuz behin gertatzen dira. Aitor Condek, SATLANTIS enpresako Teknologiako zuzendariak, honako hau adierazi digu: “Lehen astean, egunean bi edo hiru ordu egin ditugu lo. Softwareko 4 eguneraketa igo, 5 test termiko egin eta informazioaren 224 GB sortu ditugu. Lehengo astean zorte handia izan genuen estazioak 90º-ko biraketa egin zuenean; izan ere, horri esker, izarrei begiratu eta ordu batzuez birkalifikazioa egin ahal izan dugu. Dena den, estazioak bizi duen testuinguruak ere gugan eragina izan du; izan ere, baliabideak modu paraleloan beste ehunka esperimenturekin partekatzen dira eta operazioek haiekin guztiekin modu sinkronikoan lan egin behar dute eta datuak jaisteko gaitasuna txikia da. Hori bai, nahikoa izan da super bereizmeneko gure teknologia probatzeko.\n“Bereizmen azpimetrikoa egiaztatzeko errekorrak (aireportuko eta hango pistako marren irudiarekin, automobilen identifikazioarekin eta abarrekin, adibidez), nazioarteko panorama astindu dute eta lehia mailako posizio onean kokatu gaituzte nazioarteko 6 proiektutan”, dio Eider Ocerinek, SATLANTISeko Business Development-eko zuzendariak.\n“Gure bazkideentzat, EVERIS, ORZA, AXIS-ICO eta EUSKO JAURLARITZArentzat, ISSn izan dugun lehen misioa eta bertako arrastaka teknologikoa dira 7 urtez lanean aritu ostean betetako konpromisoaren abala eta SATLANTIS muturreko miniaturizazioko kamera espazialen nazioarteko lider bihurtzeko bermerik onena”, adierazi du CEOak, Juan Tomás Hernanik. Gainera, egungo bazkideekin eta bazkide estrategiko berriekin 26 milioi euroko finantzaketako txanda berria bultzatzeko asmoa du.\nIrribarre batekin amaitzeko, iSIM kamerak ez ditu soilik itsasartean itsasontziak edo putzuetan petrolio-jarduera aurkitu. Emirerrietako basamortuaren erdian, maiteminduek izarrei erakutsi dizkiete haien desioak.


Ama Lurra – 4 orrialdea – Sopela.net\n2015 otsaila 13 Iruzkinik ez\n2015 otsaila 6 Iruzkinik ez\n2014 abendua 26 Iruzkinik ez\nSopelako EHBilduk bideo laburra editatu du larunbatean, hilak 20, Sopelan izandako fracking aurkako manifestazioaz.\n2014 abendua 13 Iruzkinik ez\n– Abenduaren 16an, 19:00etan Kurtzio Kultur Etxean, fracking-aren inguruko hitzaldia, David Cobos “Fracking Ez Bizkaia” taldeko kidearen eskutik.\n– Abenduaren 20an, 12:30ean udaletxe plazatik abiatuta, fracking-aren kontrako kalejira.\n2014 ekaina 9 Iruzkinik ez\n2014 martxoa 21 Iruzkinik ez\nAipatutako irteeretan (Usurbilera zein Zabalgarbira) auzokideek parte hartzeko aukera izango dute. Autobusa doakoa izango da eta goizeko 07:15ean irtengo da San Pedro eliza aurreko markesinatik. Gogoan hartu bisitan parte hartzeko beharrezkoa dela aldez aurretik izena ematea sopelakoudalakom@gmail.com helbidean, apirilaren 4an 12:00ak baino lehen, edo autobusean lekua amaitu arte.\nPage 4 of 7« Lehena...«3456»...Azkena »


«Zure etxearekin zer?», Alde Zaharreko auzotarrak turistifikazioaz kezkatuak (BIDEOA) – Convivir en lo Viejo – Aldezaharrean Bizi\n«Zure etxearekin zer?», Alde Zaharreko auzotarrak turistifikazioaz kezkatuak (BIDEOA)\n15 noviembre, 2019 | Actividades - Ekitaldiak | No hay comentarios\nUdalbatzak aho batez onartu du pisu turistikoak lehen solairura murriztea eta EH Bilduren abstentzioarekin, hotel eta hostel berriei mugak jartzea. Unzuko hostelari argi berdea emanten dio araudiak.\nOnartutako araudiak dio eraikinetako lehen solairuetan soilik egokitu ahal izango direla apartamentu turistiko berriak, eta beti ere blokearen %25 gainditzen ez bada. Proposamen honek lau udal taldeen babesa izan du.\nHotel edota hostel berriak ezartzeari buruzko bozketak, ordea, ez du talde guztien babesa eduki. EH Bilduren abstentzioarekin eta gainontzeko taldeen aldeko botoarekin onartu dute. Onartutakoaren arabera, Alde Zaharreko edozein etxadietan instalatu ahal izango dira hotelak, betiere horren %25a gainditzen ez badu. Unzuko hostelari, hala, argi berdea ematen dio testuak.\nAZ ekimenak elkarretaratzea egin zuen atzo osoko bilkuran araudia eztabadatzen ari ziren bitartean. Araudiaren aurka azaldu ziren bertaratutakoak. «Alokailuen prezioen igoera, espekulazio inmobiliarioa eta gentrifikazio prozesuaren zabaltzea» ekarriko duela salatu dute.


urtarrila 2015 - Arduratu\nHasiera » 2015 » January\n2015 Urt 30\nEtiketak: adolescentes, comunicación, confianza, familia, niños y niñas, separación/divorcio\nAste honetan, batez ere, nerabezaroaren inguruko gaietan oinarritu gara.\n2015 Urt 27\nErretzeari lagatzeko gida\nEtiketak: AECC, dejar de fumar, guía, tabaco\nErretzeari lagatzeko arrazoiak hainbat izaten dira, ezberdinak eta pertsonalak denak. Era berean, erabilitako metodoak ere ezberdinak izaten dira pertsona bakoitzarentzat: inongo laguntzarik gabe saiatzen direnak daude, baina baita, tratamendu farmakologikoez edo bestelako terapiez baliatzen direnak ere.\nMinbiziaren Aurkako Elkarteak gida praktiko bat kaleratu du, erretzeari lagatzea errazagoa egingo duten gomendioekin.\nErretzeko ohitura eta tabakoarekiko menpekotasuna eteteko estrategia ezberdinak eskaintzen ditu gida honek, eta erretzea ikasitako jokabidea den heinean, kontrolatu eta aldatu daitekeela azpimarratzen du.\n2015 Urt 13\nKontsumorako, Elikagai-segurtasunerako eta Elikadurarako espainiar agentziak (AECOSAN) “Movimiento Actívate, por una generación saludable” Kanpaina kaleratu du on line, 13 eta 17 urte bitarteko nerabeei zuzenduta. Kanpaina honen helburua sedentariotasuna murriztea da gizentasuna prebenitzeko, horretarako, elikadura osasungarria eta orekatua edo kirola egitea bezalako ohitura osasungarrien garrantziaz informatuz eta sentsibilizatuz.\nEtiketak: adolescentes, celebraciones, familia, Navidad, niños y niñas\nErrege magoen bisitaren zain…


'Drop City' filma\n2012ko filma, Coloradoko Drop Cityko esperientziari buruzkoa, Coloradon autoen xaflekin eraikitako domo batzuetan bizi zen komunitatea. Ordutik ona sarituak eta aztertuak izan dira eraikuntza horiek.\nSarritan, 1960ko hamarkadako lehen landa-komuna bezala aipatua, Drop City Coloradoko hegoaldeko lautadetan komunitate esperimental bat izan zen, arte, arkitektura eta bizitza burutsuko praktikak nahastu zituena kontrakultura global bat definitzera iritsi ziren arte.\nPelikula hau hitzaldi batekin osatzen da.\nZuzendariak: Joan Grossman eta Tom McCourt


Mintzalasai | Berriak | Euskararen berriak | Musikak eraman nau euskaraz aritzera\n2021eko Azaroaren 19a | | ± 08min 02s\nKontzertua prestatzen harrapatu zaitugu Lekornen, artisten egoera hobera doan seinale?\nIduriz bai, edo espero dezagun egoera hobetzen ari dela bederen. Urte batez modu akustikoan aritzeko aukera eduki badugu ere, hau da gure lehen kontzertu elektrikoa Covidaren krisia hasi denetik eta biziki kontent gira egia erran. Musika erresonantzia istorio bat da eta gauza batzuk bakarrik senti daitezke bolumen edo indar batekin, hori rockak ematen du bakarrik. Bai beste sentsazio bat da zuzenean jotzea, musikaren beste plazer bat da.\nZertan da Jurgiren aktualitate artistikoa gaur egun?\nEsperientzia berriak bizitzea gustatzen zait eta kolaborazio anitz egiten ditut eskuin ezker, laster aterako dira parte hartu dudan lan batzuk. Gero Willis Drummondekin modu akustikoan eman dugun kontzertua grabatu eta fite argitaratuko dugu eta berriz hasten gira ere modu elektrikoan jotzen eta disko berri bat lantzen formatu horretan. Horrez gain Era Batera taldean kantatzen dut eta bakarka ere ari naiz; anitzetan jo dut formatu intimistan eta orain bigarren bakarkako diskoa hasiko naiz grabatzen. Aldiz ez dakit oraindik noiz aterako den eta nola aurkeztuko dudan, hori diskoaren emaitzaren araberan erabakiko dut.\nNola heldu zitzaizun musikari izateko gogoa?\nTtipidanik amets hori banuen, Mickael Jackson izan nahi nuen. Gero Nirvana bezalako talde batzuekin identifikatzen nintzen erabat, alegia musika gehiegi menperatu gabe, talde erreferente bilakatu zirenekin. Erran gabe doa Euskal Herriko eszenak ere eragin didala asko, Negu Gorriak taldeak batez ere; hor gainera ohartu nintzen musika izaten ahal zela ideiak zabaltzeko tresna ona eta alde politiko horrek interesatu ninduen.\nNire ibilbide pertsonalean, beti pixka bat aparte edo ezberdin sentitu naiz mundu honetan eta ez dut sekula lortu nire burua ikusten egunero lanera joaten edo bizimodu horrek dakarren errutina batean. Lagun taldean bizimolde aski alternatibo bat eduki dugu eta musika serioski jotzen hasi garenean pentsatu dugu ongi litzatekeela hortaz bizi ahal izatea. Kostatu zaigu, lan egin dugu gogor baina lortu dugu eta amets bat bezala betetzea izan da.\nMusikaz kanpo zer gustatzen zaizu?\nGauza anitz gustuko dut; lehen erran bezala, esperientzia berriak bizitzea maite dut, gauza oso ezberdinetan gozatzeko gai naiz. Adibidez surfa probatu dut duela gutti eta momentu huntan uretan nabil anitzetan; gero bidaiatzea, zinema, mendia edo museoak bisitatzea gustuko dut. Maite dut aktibitatez aldatzea eta hastapenean gauza ezkorra bezala ikusten banuen ere, azkenean ohartu naiz horrela naizela eta ez dela arazo bat. Azken finean, beste batzuk baino gauza gehiago probatzen eta ikasten ditut horrela; hortaz badakit ez naizela inoiz munduko musikari edo surflari onena bilakatuko baina hori asumitzen dut arazorik gabe. Nire helburua plazerra hartzea da egiten ditudan gauzetan, ez onena bihurtzea.\nEuskara txikitatik dakizu?\nAmak badaki euskara, aitak ez zekien eta uste dut nire lehen hitzak euskaraz izan direla. Gero ikastolan egon naiz ama eskola denboran baina zazpi urtetik goiti Baionako gure etxe ondoko frantses eskolara joan nintzen eta euskara galdu nuen emeki, ezer jakin arte. Egia erran, musikari esker berpiztu zait euskararekiko interesa. Musika egiten hasi nintzen eta egitekotan euskaraz egin behar nuela argi nuen; orduan AEKn izena eman eta berrikasten hasi nintzen, euskal filologia ikasketak egin eta euskal masterra eduki arte. Halere ez dut uste oraindik hizkuntza menperatzen dudanik eta batzuetan erdi inpostore gisa ikusten dut nire burua izan ere euskaraz mintzatzea ez zait beti naturala. Pena dut eta min egiten dit horrek baina horrela da.\nHalere euskara galtzen ari zen familian, orain senide guztiak euskaldunak garela ikustean zerbait ongi egin dugula onartzen dut.\nBeste hizkuntza batean kantatuko zenuke?\nJadanik egin izan ditut bertsio batzuk, bereziki bakarka, Neil Youngenak adibidez, baina ez dut akzentu ona eta ez naiz ongi ari. Frantsesez aritzea naturalena litzateke, gehien menperatzen dudan hizkuntza delako, baina musikalki biziki zaila iruditzen zait frantsesez kantatzea....Zaila da ulertzea baina niretzat euskaraz kantatzea da naturalena. Gero, batzuetan gertatzen zait frantsesez idazten hastea eta hitz horiek euskaraz itzultzea eta kantatzeko egokitzea. Frantsesez idaztea gustatuko litzaidake agian, baina beste norbaitek kantatzeko.\nZein da hondartzan botata entzuten duzun musika?\nHor ere dudan beste kontraerran bat adierazi behar dut, izan ere Spotify bezalako plataformak musikariak gaizki ordaindu eta tratatu arren, entzule gisa biziki tresna praktikoa zaidala aitortu behar dut! Bolada huntan, Billie Eilish fenomeno berria entzuten dut, Drake raperoa ere bai anitzetan daukat jarria. Bestela betiko batzuk ere hemen ditut Nirvana nolaz ez, Rory Gallagher eta beste asko... Gero beti saiatzen naiz belarri bat luzatzen sortzen diren gauza berriei, bereziki hemengo artistei eta hor iruditzen zait, hitzei garai batean galdu zuten garrantzia ematen zaiela berriz. Aldiz munduan zehar rap musika nonahi eta biziki indartsu dagoenean, pena dut Euskal Herrian rap artista guti egotea. Gazteek rap musika entzuten dute asko orduan atzerriko musika entzuten dute eta euskara bazterturik gelditzen da beste behin.\nGorroto duzun zerbait?\nEz dut aingeru bat bezala agertu nahi, baina ez dut gorrotorik nire baitan. Haserrea bai badut noski, tarteka haserretzen naiz eta hori normala da eta asumitu behar da baina berehala gauza ezkor hori ikasgai baikor bilakatzeko lana egiten dut. Ez dut gorrotorik eta kontent naiz hori ez edukitzeaz.\nMaite duzun zerbait?\nGauza anitz maite ditut baina gero eta gehiago ohartzen naiz gauza handirik ez dela behar zoriontsu izateko.\nNire meditazio eta ongizate kontuetan sartu gabe, konexio kontu bat badagoela uste dut, gorputzari eta arnasari lotzea eta bizi duzun egoera hori bizi duzula, horretan gauza baikorrak bilatzea da bilatzen dudana. Bistan da ez da beti erraza eta batzuetan baditut sentimendu ezkorrak edo tristeak ere, baina xantza dut gauza ezkorrak musikaren bidez ateratzen ahal ditudalako eta orduan horrek leku anitz uzten dit gauza onen betea egiteko.\nAmetsak bereziak dira nire ustez, izan ere batzuetan hauek gauzatzeko hurbildu behar duzu hauengana eta hurbiltzean ohartzen zara ez direla gehiago hain amets bikainak. Bestela erran dezaket amets asko bete ditudala azken urteetan, musika jotzen bizi naiz, eta Tim Burtonen Big Fish filmean, Pearl Jamen bukaerako musikarekin malko batzuk isuri ondoren, film baten bukaerako generikoa egiteko nuen aspaldiko ametsa gauzatu dut ere berriki "Ane" pelikularen bukaerako musika eginik Willis Drummondekin... Orduan pozik!\nEnergia eskuetan, euskara bihotzean\nBaionako Santa Espiritu auzoko apartamenduan Libe Goñiren (1947 Oteitza) aurpegi argi eta alaiak errezibitu gaitu kafearen tenorean. Iparraldeko lehen ikastolen sorreraz eta Seaskaren historiaz artikulu luzea idazteko hitzordua izan zitekeena, istorio ederrez eta energiaz betetako solasaldia bihurtu da andereño eta Reiki emaile euskaldunaren ondoan.


Twitter sare sozialean udal-hauteskundeak jarraitzeko gida | EITB Udal eta foru hauteskundeak\nEAE eta Nafarroa\nTwitter sare sozialean udal-hauteskundeak jarraitzeko gida\nEuskaraz tuiteatzen dutenenontzat #m22 izango da da hastag-a eta #elecciones22m gaztelaniaz egiten dutenontzat. EITBren Bilboko egoitzan blogari talde batek hauteskunde gauaren jarraipena egingo du.\nTwitter sare sozialean maiatzaren 22ko hauteskunde gauan jende mordoa arituko da, batez ere botoen zenbaketa hasten denenean. Iritziak, datuak, informazioak, argazkiak, bideoak edo elkarrizketak trukatzeko 140 karaktereko mezu ugari bidaliko dira eta "zarataren" menpe ez erortzeko zenbait ideia argi izatea komeni da.\nElkarrizketa horiek jarraitzeko aukera emango du eitb.comatariak, EAEko nmezuak eta Nafarroakoak ezberdinduz. Aldi berean, ETB-1eko edo ETB-2ko hauteskunde saio bereziak Internet bidez ikusteko aukera izango dute erabiltzaileek.\nEuskaraz hauteskunde gaua jarraitzeko "hastag" edo "etiketa" komunitateak berak finaktu du azken orduetan. Laburra, zehatza eta originala: #m22 (Maiatzak 22aren laburdura). Azkenik, #hauteskundeak hastag-en aukera baztertu dute, luzegia zelako.\nGazteleraz, gertuko komunitateari #elecciones22m etiketa proopsatuko dio eitb.comek. Testuinguruarekin bat datorren zentzuzko gauza bat bilatu nahi da, nahiz eta luzea izan. Helburua milaka elkarrizketen gurutzaketan "zarata" ahalik eta txikiena sortzea da. Horregatik #22m eta #elecciones hastag-ak baztertu dira, nahiz eta ezagunagoak izan.\nTwitter sare sozialeko komunitate osoari #m22 eta #elecciones22m etiketak proposatuko zaizkie. Horien artean, 20 bat blogarik hauteskunde gaua EITBren Bilboko egoitzan biziko dute.\neitb.comek egiten duen bigarren deialdia da. Aurrenekoa duela bi urte egin zuen EAEko hauteskundeetan, Plitika 2.0 taldearen bidez. Orain deialdi bikoitza, baina bateratua egin da, euskaraz zein gaztelaniaz tiuteatzen duten komunitateak bilduz.


San Milixan eskulangitza azoka ospatuko dute domekan Leintz Gatzagan - Leintz gatzaga - Goiena.eus\nSan Milixan eskulangitza azoka ospatuko dute domekan Leintz Gatzagan\nEneko Azurmendi 2016-11-07 16:35\nXXIV. edizioa izango da aurtengoa eta produktu ezberdinez osatutako hamabost mahai egongo dira. Berrikuntza modura, gainera, ardikia prestatuko dute plazan eta buzkantzak egingo dituzte antzinako eran, ondoren pintxotan jateko.\nUrteroko moduan, material ezberdinez osatutako produktuak jarriko dituzte herriko pilotalekuan. Euskal Herri osotik etorritako hamabost talde izango dira guztira, 10:00etatik 14:30era. Horiekin batera, Anelkar eta Dorletako Txirrindularien Lagun elkarteak ere postua jarriko dute azokan.\nUmeendako zeramika tailer bat ere egongo da, 11:30etik 14:00etara. Ez da beharrezkoa izango aurrez izena ematea, frontoira gerturatuta aukera egongo da tailerrean parte hartzeko.\nBestalde, Gatz Museoak bisita gidatuak ere eskainiko ditu, 11:00etan, 12:00etan eta 13:00etan.\nArdikia eta buzkantzak\nUrtero berrikuntzaren bat izaten da eta aurten, ardikia eta buzkantzak izango da protagonista. San Milixan, ardikixa jan ta aketeixan dio esaera zaharrak eta, hori hartu nahi izan dute oinarritzat ekintza hau antolatzerako garaian, Joannes Mendizabal kultura zinegotziaren esanetan. Hala, ardikia prestatuko dute plazan eta buzkantzak eskuz egingo dituzte, antzinako eran. Ondoren, pintxotan dastatzeko aukera egongo da, bata zein bestea. Horrez gain, Gatzako Sorginak emakume taldearen eskutik, taloak azokako ikurretako bat izango dira aurten ere.\nAzoka bukatzean, herriko elkartean bazkaria egingo dute parte hartu duten artisau guztiek, antolatzaileek gonbidatuta.\nEgun garrantzitsua izanik, Eskoriatza eta Gatzaga artean autobus zerbitzu berezia egongo da. Horrez gain, eskaripeko zerbitzua ere egongo da zenbait ordutan –behean markatutakoak– eta horretarako, 900 12 14 00 zenbakira deitu beharko da.\nEskoriatza-Gatzaga: 9:20 10:05* 10:55 11:50* 12:55 13:50* 14:55 15:50*\nGatzaga-Eskoriatza: 8:45 9:40* 10:25 11:15* 12:15 13:15* 14:15 15:15* 17:15*


Ikuskizun bikaina izan da Durangon – Euskal Heriko XISTERA Kluben Kluba\nXisterako mutilen zirkuituak bigarren geldialdia izan zuen Durangon, eta ikuskizun bikaina eskaini zuten bertan, eta Ezkurdin batu ziren ikusleek gozatu ederra hartu zuten.\nLehen Mailako kinielak ikusgarriak izan ziren, batez ere bigarrena. Lehenengoan Zuloaga eta De Betelu izan ziren nagusi. Gipuzkoarrak eta lapurtarrak azkar egin zuten ihes, eta gainerakoei ezinezkoa egin zitzaien haien erritmoari jarraitzea. Arbe-Andonegi eta Agirre-Goixerri geratu ziren irabazleen atzetik, biak 8na tantorekin.\nBigarren kiniela ikusgarria izan zen, emozioz beterikoa, eta zortzi bikoteetatik zazpik azkeneko unera arte izan zuten irabazteko aukera. Azkenean, Anton eta Mandagaran izan ziren 15era heltzen lehenak, baina atzetik, 14rekin, G. Mandiola-De Betelu, Goitiandia-D.Mandiola eta Arbe-Goixerri geratu ziren, 14rekin.\nBigarren Mailan, Unax Vidal izan zen arratsaldeko protagonista, berak irabazi baitzituen bi kinielak. Lehenengoan, Kepa Garat izan zuen atzean lagun. Bizkaitarrak eta lapurtarrak aise eraman zuten kiniela hasieratik bukaerara aginduz. Bigarren, Ibarluzea eta Ruiz geratu ziren, 7 tantorekin.\nBigaren kinielan, Vidalek, Mugartegi gaztea izan zuen lagun, eta oraingoan ere nagusi izan ziren, batez ere kinielaren erditik aurrera, eta lehenengo iritsi ziren 15era. Atzetik, Mandiola eta Bertom sailkatu ziren, 12ekin.\nHirugarren Mailan hiru kiniela jokatu ziren, eta Egaña eta Alberro izan ziren protagonistak, bakoitzak bina kiniela irabazi baitzituen, azkenekoa lortu zuten elkarrekin. Aurrenekoa oso kiniela estua eta ikusgarria izan zen. Aizpuruak eta Alberrok lortu zuten garaipena. 10era jokatzen da maila honetan, eta beraiek izan ziren hori lortzen aurrenak. Atzetik, Sasiain-Del Rio eta Lekube-Bidondo sailkatu ziren, 9rekin.\nBigarren kinielan Egaña eta Iriondo izan ziren irabazleak, eta hau ere oso lehiatua izan zen, hiru bikotek izan baitzuten aukera berriro ere amaierara arte. Bigarren postuan Libois eta Olabarria sailkatu ziren 9rekin.\nHirugarrengoan Egaña eta Alberro nagusitu ziren hasieratik bukaerara, gainerakoei inongo aukerarik eman gabe. Atzetik, Arakistain eta Hernandez sailkatu ziren 5 tantorekin.


Gasteizko lokal batean emakume bati sexu-erasoa egin dio gizon batek\n18 urte ditu erasotzaileak, eta atxilo eraman zuten. Itaiak mobilizatzera dei egin du biharko, Gasteizen azken egunetan argitara atera diren erasoak salatzeko.\nHainbat hedabidek atzo jakinarazi zutenez, 18 urteko gizonezko bat atxilotu zuten Gasteizen (Araba), Alde Zaharreko lokal batean emakume bati sexu-erasoa egiteagatik. Atzo goizean igaro zen epailearen aurretik, eta behin-behinean behintzat erasotzailea espetxeratzea erabaki zuen hark.\nGasteizko Itaiak elkarretaratzea antolatu du biharko, astelehena, azken egunetan Araban argitara atera diren erasoak salatzeko. Izan ere, aipatutako sexu-erasoaz gain, aste honetan eman dute aditzera 11 pertsona auzipetu dituztela prostituzio-sare batean parte hartzeagatik. 2016an eman zuten kasu horren berri.\nItaiako kideek dei egin dute bihar 20:00etan Andra Mari Zuriaren plazara bertaratzera, Indarkeria matxistari aurre egin! lemapean protesta egiteko.


2011 martxoa | Mundua Begira\nmartxoa 16th, 2011 3:49 pm Europa Leave a comment\nEstrasburgo Espainiar erreinua kondenatu du berriz ere. Kasu honetan Espainiako gorteek Arnaldo Otegiri ezarritako zigor baten ondorioz.\nEzker Abertzalearen sorrera egunetik, estatu espainiar eta frantsesak bere ekintza politikoa kriminalizatu eta geldiarazten saiatu dira. Ez da ilegalizazioekin hasitako praktika bat. Lehenago ere mota guztietako trabak jarri izan dizkiote Ezker Abertzaleari. Etorkizunean ere berdin jarraituko dute.\nEzker Abertzaleak defendatzen dituen helburu politikoak, independentzia eta sozialismoa, talka egiten dute Estatuen interesekin. Gure mugimendu politikoa jendartearen babesik izango ez balu, marjinala balitz, eta planteatzen dituen helburuak gizartearen interes orokorretatik oso aldendua balego, estatuek ez lukete horrelako jarrera bortitzik izango.\nHaien “terrorismoaren” kontrako politika, eremu politikoan erakusten duten ahuleziaren tamainakoa da. Biolentzia erabiltzera behartuak dira, konfrontazio demokratikoari beldur izugarria diotelako. Finean, gure herriak libre eta demokratikoki erabakiko duenaz beldur dira.\nEgia da urteetan pairaturiko ilegalizazioek, kriminalizazioak, atxiloketak, torturak, espetxeratzeak, gerra zikina, min izugarria eragin digula. Politikoa eta humanoa.\nBaina hori egia den proportzio berdinean, egia da ere politika horrek zeukan azken helburua ez duela lortu. Euskal Herriko askapen mugimendua desagerrarazi eta independentzia eta sozialismoarekiko herritarren babesa gutxitu.\nPraktika hau beste lurralde batzuetan ere gertatu da. Sinn Fein, Erresuma Batuaren kriminalizazio etengabea pairatu du bake prozesuaren aurretik, garaian eta ondoren ere. Horrelako prozesu bat aurrera eraman ahal izateko konfiantza espazioak sortu behar dira aldeen artean, berdintasuna bermatuko dutenak, baina hori ez zaitu zure arerio politikoaren lagun bihurtzen.


Euskadi Irratiko 'Jakingunea' - Jakin.eus\nBi Jakingune izan genituen Euskadi Irratian 2006ko udazken-neguan. Hamar programa bakoitzeko, gai bera bietan, baina tratamendu desberdinarekin. Goiz erdian ordu laurden batez aurkezten zen gaia. Eta gai bera ematen zen iluntzean, modu lasai eta sakonagoan, ordubeteko mahai-inguru gisa.\nMahai-inguruotan Jakin-ek berak 50 urteotan jorratu zituen gai nagusiak azaldu ziren, gaion orduko giroa eta balizko gaurkotasuna agertuz, eta hori guztia protagonisten ahotik. Gai batzuk gaurkotasun betekoak ziren, beste batzuk iraganekoak: horiek eta haiek izan genituen solasgai, hala nola, euskararen ereduen gerra, euskararen normalizazioa, «zergatik eta zertarako euskaldun» polemika hura, sozialismo eta abertzaletasunaren arteko tirabirak Rikardo Arregi eta Txillardegiren artean, entziklopediagintza, euskal unibertsitatea, Guggenheim eta kultur politika, euskal prentsaren auzia, telebista lokalak, testuliburuak eta euskal curriculuma.\nHamar mahai-inguru horietako partaideak bere momentuan aldizkariko orrietan gaia jorratu zuten berak dira: Txillardegi, Joxe Azurmendi, Joseba Intxausti, Joseba Zulaika, Pruden Gartzia, Lore Erriondo, Xabier Isasi, Inaki Irazabalbeitia, Laura Mintegi, Iñaki Uria, Patxi Azpillaga, Beatriz Narbaiza, Andoni Sagarna, Paulo Agirrebaltzategi, Xabier Garagorri, Olatz Osa, eta beste.\nMarian Beitialarrangoitia kazetariak eta Joan Mari Torrealdaik, erdi-kazetari erdi-solaskide, emanaldi guztietan esku hartu dute.\nSolasaldi guztiak audioan jarrai daitezke.\nJakinen historia Joan Mari Torrealdai\nZergatik eta zertarako euskaldun? Joan Mari Torrealdai\nAbertzaletasuna eta sozialismoa Joan Mari Torrealdai\nHizkuntz ereduak eta euskara batua Joan Mari Torrealdai\nEuskal Unibertsitatea Joan Mari Torrealdai\nEntziklopedia Joan Mari Torrealdai\nTestuliburuak eta Euskal Curriculuma Joan Mari Torrealdai\nTokiko telebistak Joan Mari Torrealdai\nKultur politika eta Guggenheim Joan Mari Torrealdai\nJakin 50 urte Joan Mari Torrealdai\nJakin: oraina eta geroa Joan Mari Torrealdai\nMarxismoa eta sozialismoa 1967an Joan Mari Torrealdai\nPrentsa idatzia Joan Mari Torrealdai


Berriak - Asun Olaechea ha explicado en el Parlamento dos informes sobre contratación municipal y ayudas a ikastolas\n2018/10/31 Asun Olaetxeak bi txosten aurkeztu ditu Parlamentuan: udalen kontratazioa eta ikastolendako diru-ekarpenak [Castellano]\nKontuen Ganberako lehendakari Asun Olaetxea Parlamentuan agertu da, azken hilabeteotan argitaratu dituen bi txosten aurkezteko: 9.000 biztanletik gorako udalen kontratazioa eta Bera, Viana, Altsasu eta Baztango Udalek herriko ikastolari emaniko diru-ekarpenei buruzkoa.\nLehenbiziko txostenari dagokionez, Iruñea eta Tutera azterketatik kanpo utzi dira, biei buruzko txostenean gaia zterturik dagoelako. Gainerako hamar udalek 100 kontratu egin zituzten 2006an eta 77 hurrengo urtean. 2016an sei kexa aurkeztu ziren, horietako hiru onartuak. 2017an, berriz, hiru kexa aurkeztu ziren, eta bakar bat ere ez zen onartu.\nKontuen Ganberak 40 kontratu aztertu ditu. Horren ondorioa da espedienteak behar bezala egin direla, gastuak jusifikaturik, baimendurik eta ongi kontabilizaturik daudela.\nAzkenik, epea amaituta duten kontratuak baina ematen segitzen direnak aipatu ditu. Burlatan eta Lizarran dute egoera txarrena: Burlatan 10 kontratuk baitute epea amaituta eta Lizarran 8.\nIkastolek jasotako diru-ekarpenei buruz, Berako Udalak 300.000 euroko laguntza eman dio ikastolari 2012tik 2017ra, gehiena garbiketa eta kalefakzioa ordaintzeko. Bi eraikin ere utzi dizkio.Bianako Udalari dagokionez, bi laguntza daude: bata 116.000 eurokoa ikastolari eta 29.000 ikastolaren fundazioari, beti ere 2012tik 2017ra. Altsasuko Udalak 240.000 euroko laguntza eman dio bertako ikastolari. 2017an deialdi publikoa egiten da, herriko ikastetxe guztiei zabalik. Lur publikoaren bi. Lagapen daude, eta eraikinen lagapena 1974tik 2007ra. Azkenik, Baztango Udala herri ikastola dela azpimarratzen da. 2012tik 2017rako gastua 280.000 eurokoa da.\nKontuen Ganberak dienez, azterturiko laguntza guztiak legezkoak dira, bat izan ezik: Berako Udalak Labiaga Ikastolari emanikoa, horretan ez baitago hitzarmenik.


Askotariko salgaiak, gaur goizean, eskolako umeek plazan egindako azoka txikian - Elgeta - Goiena.eus\nAskotariko salgaiak, gaur goizean, eskolako umeek plazan egindako azoka txikian\nLarraitz Zeberio Lekuona 2016-12-23 11:30\nIkasle taldea herritar bati salmentan dituzten produktuen berri ematen.\nEgun berezia da gaurkoa gehienbat herriko neska-mutikoendako. 4., 5. eta 6. mailetako ikasleek azoka txikia egin dute herriko plazan. Olentzeroren bisita ere izango dute. Urtero moduan Intxortatik Elgetarainoko bidea egingo du iluntzean.\nHerri Eskolan egun seinalatua da gaurkoa. Gabonetako oporrak hartzeko eguna da: jardunaldi trinkoa izango dute ikastetxean, eta urtarrilaren 9ra arteko oporrak hartuko dituzte.\nHorrekin batera, ekintza berezi mordoa izango dituzte eskolan. Ikasle nagusienek azoka txikia ipini dute, 09:30ean, herriko plazan. Barazkiak ipini dituzte salgai eta baita ere etxean egindako bizkotxoak eta gozoak. Produktuetako batzuk eskolako baratzean egindakoak ziren, esaterako zozketarako atera duten kalabaza handia.\nAzoka ariketa oso interesgarria izan da neska-mutikoendako. Prestaketa lanak egitea, produktuak herritarrei eskaintzea, herriko plazan postuak ipintzea, salmentan aritzea eta kontuak buruz egitea aberasgarria izan da.\nNeska-mutikoek 11:30ean jaso dute azoka ikastetxean txistor-jana egiteko eta Olentzerori eta Mari Domingiri harrera egiteko.\nElgetako eskolako umeen azoka txikia plazan (2016)\nLarraitz Zeberio Lekuona 2016 abe 23 Elgeta


Ogoño: Gaviotas bidea (V+, 130m) - Sugandillak\nHome / Eskalada / Eskalada krokisak / Luze ugaritako eskalada / Ogoño: Gaviotas bidea (V+, 130m)\nOgoño: Gaviotas bidea (V+, 130m)\neneko 12:57 Eskalada , Eskalada krokisak , Luze ugaritako eskalada Edit\nLeku zoragarri batera goaz, Ogoñora. Bide mitiko batetara, Gaviotas. Duela 35 urte baino gehiago zabaldu zan bide hau. Eta krokisetan erreza emoten badau be, ostras! bigarren luzeak pika-pika eiten dau...\nBost luze dira, V/V+ graduan, giro politagaz. Batzutan seguruak urrun somatzen dira, baina kalitate oneko kimikoakaz ondo ekipatuta dago.\nHurbilketa oso polita da, Ogoñok oparitzen deuskuzen bistak gitxinaka ikusten goaz.\n1- Lehenengo luzea (V/V+)\nLehenengo luzea V.mailako diedro polit batetik gora doa. Hasierako ustea, atx berezia dala ikusten dogu. Halan eta be, arin moldatzen gara eskalada mota honetara.\n2- Bigarren luzea (V+):\nHemen dago bidearen giltza. Bideko pasu gogorrena da. Ez da argazkietan ondo ikusten baina sabel txiki bat igon eta gero, eskumatara doan babaresa batetik joan beharra dago. Nik estilo kutrean igoten dot, jeje (hurrengoan ea politago urteten dan). Raulek aldiz, errezzz rediooo fuerte dau morroie, Jarraian bidea errezagoa bihurtzen da.\nBilgunea egoera oneko arbola baten egiten da.\nBigarren luzeko zatirik gatxena\n3- Hirugarren luzea (II):\nTramite huts bat da, oso erreza. Arbolako bilgunetik gora goaz. Soka gabe egitekoa ez bait dago iñora jausteko arriskurik.\n4- Laugarren luzea (V/V+):\nV/V+-ko diedro polit batetik gora goaz, polita. Plaka eta diedroa tartekatuz goaz. Nondik sartzen garen arabera gatx edo errezagoa izango da.\n5- Bostgarren luzea (V):\nBileratik ezkerretarantza trabesia polit baten hasten gara, 5 bat metro. Jarraian zuzen joango gara gorantza, beste diedro polit batetik gora. Erreza eta polita.\nZelako poztazuna!!! Igoera oso polita izan da, asko disfrutatu dogu. Eskerrik asko Rauleri, bertara eroan nauelako. Hau bai hau kategorizko gidaria!\nKrokisak, nun begiratzen dozun arabera V+ edo 6a dala diñoe. Ohituraz, V+ da, baina bigarren luzeak pasu "polit" bat dauka.\nOgoño: Gaviotas bidea (V+, 130m) Reviewed by eneko on 12:57 Rating: 5\nPablo Escudero 2015(e)ko urriaren 19(a) 18:09\nAupa Eneko! albo-alboan izan ginen mekauen laostiaaa!! bide polita eta argazki ederrak! Ogoño tiene un enkanto especial!!!\neneko 2015(e)ko urriaren 19(a) 18:16\nq crack eres txo! Pablo, un dia me tienes q explicar como kojones subis esos sieteas de manera tan facil! son los ganchos y uñas q venden en barrabés? o también venden antebrazos?\nAtxarte: Naufragos Nocturnos + Kike (5b, 105m)\nMugarrako ekialdeko Ertza (PD-/AD- , III)


"Sarraila ezinbesteko elementua da lapurretak ekiditzeko oporretan joaten garenean" - Diario de Noticias de Alava\n"Sarraila ezinbesteko elementua da lapurretak ekiditzeko oporretan joaten garenean"\nPoliziak eta Ertzaintzak erne egotera animatzen dute\nsara cabrera 02.08.2020 | 01:15\nUrtero, Udaltzaingoak eta Ertzaintzak zenbait gomendio plazaratzen dituzte udan adi egoteko eta lapurretarik ez sufritzeko etxean ez gaudenean. Horregatik, berriz ere, gomendio hauek jarraitzera animatzen dute, hauek ekiditzeko.Argazkia: Josu Chavarri\nGasteiz – Udarekin, beroa ere heltzen da, eta leku desberdinak ezagutzeko grina. Baina horrekin batera, zenbait arrisku ere datoz; hala nola, lapurretak. Horregatik, Udaltzaingoaren Segurtasun saileko komisariordea den Jose Carlos Garcia Marcosek DIARIO DE NOTICIAS DE ALAVA egunkariarekin hitz egin du hauek ekiditeko gomendioak aurten ere erabiltzeko helburuarekin, eta era horretan lasaitasunez bidaiatzeko.\n"Gure etxebizitzetan inbertsio bat egin behar dugu, zehazki, sarrailan. Izan ere, lapurrek atetik sartzen dira gehienetan", dio lehendabiziz Garcia Marcosek, eta "sarraila epe luzerako inbertsio bat da". Zentzu horretan, irrista izeneko metodoa ekiditzeko ahalmena duten sarrailak erostera animatzen du komisariordeak. "Irrista metodoa da lapurrek gehien erabiltzen dutena". Atea trinkoa izatea aholkatzen du, baina garrantzia sarrailan jartzen du berriz ere. Irrista metodoa jendeak atea ixten duenean erabiltzen da, giltzekin ixten ez duenean. Bertan, lapurrek txartela edo plastiko bat erabiltzen dute etxebizitzan sartzeko.\nBeste gomendioen artean ere kopiatzeko zaila den giltza bat edukitzea da. "Giltzak galtzen ditugunean eta sarrailagileak etortzen denean hau irekitzera, erraz irekitzen badu atea kopiatzeko erraza dela izan nahi du".\nDomotika ere lagungarria da momentu honetan. Izan ere, pertsianak mugi daitezke nahiz eta urrun egon, eta sentsoreak jarri daitezke atean, norbaitek irekitzen duenean alerta bat jasotzeko mugikorrean. "Mundu hau izugarri aurreratu egin da, eta elementu hauek erabilgarriak izan daitezke lapurretak ekiditzeko". Garcia Morenok dioenez, inbertsio bat egiten da, gero lasaitasunez etxetik kanpo egon ahal izateko. Baina, etxeko atea zaintzen den bitartean, beheko solairuan bizi direnek leihoak ere zaindu behar dituzte. Kasu horretan, pertsianak beti itxita mantentzea gomendatzen du, "eta elektrikoak badira hobe". Leihoak ere lodiak izan behar dira, kolpe batekin ez irekitzeko.\nEra berean, atariko atea ere zaindu behar da. "Kale batzuetan, ate bikoitza ikusi dugu, eta frogatu da kamara bat daukaten atezain automatikoak dituzten atarietan lapurreta gutxiago ematen direla". Bertan ere, sarraila ona bada eta auzokoek ez badute atea ezezagunei irekitzen, lehenengo oztopoa jarriko diote lapurrari.\ngomendioak Bestalde, normalean eskaintzen diren gomendioak ere berresten ditu; hala nola, sare sozialetan pistarik ez ematea –ezta tabernetan, okindegietan, etab., norbaitek entzuten egon daitekeelako–, irteten garenean beti atea ixtea, postontzietako posta eta publizitatea sarri erretiratzea jada oporretan gaudenean, eta gauza bera egitea ere pertsianekin. "Konfidantza daukazun norbaiti eskatu noizean behin etxera joatea eta postontzia hustea, pertsianak mugitzea eta argiak piztu eta itzaltzea", dio komisariordeak. Horrela, norbaitek etxean dagoela sumatuko dute lapurrek.\nGainera, balio handiko objektuak ezkutatzea eta hauei argazkiak ateratzea ere gomendatzen du Garcia Morenok.\nErtzaintza Bere partez, Ertzaintzak ere antzeko gomendioak ditu ikusgai Eusko Jaurlaritzaren web orrialdean (https://www.irekia.euskadi.eus/eu/news/39835-ertzaintza-llama-concienciacion-ciudadana-para-evitar-robos-viviendas-durante-verano?criterio_id=1175612&track=1). Bertan, ohartarazten du udako hilabeteetan erne egon behar dela etxebizitzetan lapurretarik egin ez dezaten. "Oinarrizko prebentzio-neurri batzuk hartzea eta arau sinple batzuk jarraitzea dira gizartean alarma handia sortzen duten era horretako delituen aurrean gure etxebizitzen segurtasuna nabarmen areagotzeko gakoak", diote gainera ohar horretan.\nGomendioen artean, adibidez, etxeko sarrerako atearen sarraila beti giltzaz itxi behar dela dago, bi buelta emanez, gainera. Garcia Marcosek adierazten duen bezala, sarraila modernoak, behar adinako segurtasun-bermeak ematen dituztenak, jartzen saiatzea ere eskatzen dute, baita atearen markoa tarteka aztertzea, erlaitzen bat jarri ote duten ikusteko; "halakorik hautematen bada, berehala jarri jakinaren gainean Ertzaintza", diote.\nHala, oporrak hemen daudela, gomendio hauek jarraituz, lasaitasun osoz bidaiatzera animatzen du Garcia Marcosek, betiere covid-19ari aurre egiteko segurtasun neurriak kontuan izanda; hala nola, maskararen erabilera, segurtasun distantzia eta eskuak sarritan garbitzea. "Lapurreta gehiago edo gutxiago egongo diren aurreikustea oso zaila da. Aurten, jakin izan dugu jendeak bidaiatzen jarraituko duela, baina gertuago egingo duela, landetxetara, kanpinetara eta abarrera. Horregatik, zaila da jakitea momentu honetan lapurretek gora edo behera egingo duten. Gomendioak jarraitu eta dena ondo joango da", berresten du amaitzeko komisariordeak.\nSarrailak. Kalera irtetean, atea beti itxi behar da. Sarrailarena, epe luzerako inbertsio bat da zentzu horretan.\nLeihoak. Beheko solairuan bizi direnek leihoak eta pertsianak beti itxi behar dituzte, eta kalitate onekoak jarri.\nPistak. Sare sozialetan pistarik ez ematea gomendatzen dute –ezta tabernetan, okindegietan, etab., norbaitek entzuten egon daitekeelako–.\nSeinaleak. Postontzia hustu behar da, eta pertsianak noizean behin mugitu, norbait etxean dagoela frogatzeko.\nJose Carlos Garcia Marcos "Jendeak bidaiatzen jarraituko du"\nUdaltzaingoaren Segurtasun saileko komisariordeak dio jendea gertuago bidaiatuko duela, landetxetara, kanpinetara eta abarrera. Horregatik, "zaila da jakitea momentu honetan lapurretek gora edo behera egingo duten. Gomendioak jarraitu eta dena ondo joango da".